Bursa dibuka rendah mengikut rentak pretasi lemah Wall Street

Bursa Malaysia meneruskan trend menurun yang dicatatkan minggu lepas dan dibuka rendah pada pagi urus niaga Isnin, menjejaki prestasi lemah di Wall Street selepas Amerika Syarikat (AS) mengumumkan data inflasi yang lebih tinggi, kata seorang peniaga.

Pada jam 9.10 pagi, FTSE Bursa Malaysia KLCI (FBM KLCI) susut 14.78 mata kepada 1,479.17 daripada 1,493.95 penutupan urus niaga Jumaat, lapor Bernama.

Indeks utama penanda aras memulakan urus niaga pagi ini pada 1,483.76, turun sebanyak 10.19 mata lebih rendah kepada 1,483.76.

Di pasaran yang lebih luas, kaunter rugi mengatasi kaunter untung sebanyak 496 berbalas 55, manakala 204 kaunter tidak berubah, 1,519 tidak diniagakan dan 21 yang lain digantung.

Jumlah dagangan adalah sebanyak 251.27 juta unit bernilai RM128.14 juta.

Menurut Naib Presiden Penyelidikan Eekuiti Rakuten Trade Sdn Bhd Thong Pak Leng, Wall Street jatuh mendadak berikutan lonjakan inflasi bulan Mei ke paras tertinggi 40 tahun pada 8.6 peratus dan ini telah mencetuskan kebimbangan akan berlakunya kenaikan kadar yang lebih sengit oleh Rizab Persekutuan.

Di pasaran dalam negara, beliau berkata FBM KLCI meneruskan aliran menurun semasa pembukaan di tengah-tengah prestasi lemah serantau.

“Walaupun lantunan dijangkakan, kami berpendapat pasaran masih dalam sentimen yang tidak menentu dan untuk itu, indeks dijangka berlegar dalam julat 1,480-1,500 hari ini,” katanya kepada Bernama.

Dalam kalangan saham wajaran tinggi, Maybank lega 12 sen kepada RM8.63, Public Bank kerugian tujuh sen menjadi RM4.46, Petronas Chemicals turun enam sen kepada RM9.64 manakala IHH Healthcare tidak berubah pada RM6.45.

Di pasaran aktif, Sapura Energy menambah setengah sen kepada lima sen, MLABS susut setengah sen kepada tiga sen, Dagang NeXchange lebih rendah sebanyak dua sen kepada 97.5 sen manakala G3 dan Ta Win, masing-masing kekal pada 4.5 sen dan tiga sen.

Di papan indeks, Indeks FBM Emas menguncup 116.41 mata menjadi 10,617.24, Indeks FBM Emas Syariah turun 104.07 mata menjadi 10.893.17, FBM 70 merosot 164.45 mata kepada 12,949.13, FBM ACE berkurangan 83.70 mata kepada 5,050.66 dan Indeks FBMT 100 lebih rendah sebanyak 109.71 mata kepada 10,319.64.

Mengikut sektor, Indeks Perkhidmatan Kewangan turun 185.36 mata kepada 16,234.77, Indeks Perladangan susut 50.78 mata menjadi 7,545.87 dan Indeks Produk dan Perkhidmatan Perindustrian turun 1.98 mata lebih rendah pada 191.35.


Sokongan Melayu daripada PH beralih kepada PN, kecewa ditipu semasa PRU14

Keputusan Pilihan Raya Negeri (PRN) Melaka menyaksikan pengundi Melayu yang dahulunya menyokong Pakatan Harapan (PH) sudah beralih kepada Perikatan Nasional (PN) disebabkan kecewa kerana ditipu dengan janji semasa Pilihan Raya Umum Ke-14 (PRU14) lalu.

Penganalisis melihat peratusan undi orang Melayu yang diberikan kepada PN semasa PRN Melaka sangat signifikan dan banyak berbanding yang diperoleh PH, cuma ia tidak cukup untuk membantu PN memenangi lebih banyak kerusi kerana undi terpecah disamping Melaka merupakan kubu kuat UMNO sejak sekian lamanya.

Lebih malang lagi, PH juga gagal menarik sokongan kumpulan pengundi yang tidak menyokong Barisan Nasional (BN) dalam PRN Melaka sehingga menyebabkan peratusan jumlah pengundi pada hari mengundi sangat rendah.

Penganalisis politik Institut Hal Ehwal Antarabangsa Singapura, Oh Ei Sun berkata tidak dinafikan PN memecahkan undi dan kesannya sangat jelas memberi implikasi buruk kepada PH apabila kehilangan lebih banyak kerusi berbanding PN masih mengekalkan dua kerusi Dewan Undangan Negeri (DUN) di Melaka.

“Bukan sahaja undi PH lari ke PN, mereka juga gagal menarik pengundi Melayu yang tidak berpuas hati dengan BN supaya beralih kepada PH,”

“Sebaliknya, undi tersebut beralih ke PN kerana pengundi terus berasa tidak selesa dengan tawaran PH selain kecewa dengan prestasi mereka sejak 2018,” katanya dipetik laporan portal.

Terdahulu, Presiden Amanah Mohamad Sabu turut mengakui kekalahan PH disebabkan Bersatu yang membawa undi Melayu kepada gabungan itu pada 2018.

PH kehilangan hampir separuh kerusi yang dimenangi mereka semasa PRU14 lalu dalam PRN Melaka.

Lebih malang lagi, parti diketuai Ketua Pembangkang, Datuk Seri Anwar Ibrahim iaitu PKR tidak menang satu kerusi pun daripada 11 kerusi yang mereka bertanding.

Pada PRN Melaka kali ini, PH bertanding di kesemua 28 kerusi dengan PKR bertanding 11 kerusi DUN, lapan DAP dan sembilan Amanah.

PRN itu menyaksikan BN mencapai kemenangan besar dengan memenangi 21 kerusi dan memperoleh majoriti dua pertiga kerusi DUN.

PH hanya berjaya memenangi lima kerusi, manakala PKR tewas di semua kerusi ditandinginya.

Keputusan Anwar yang berdegil mahu meletak calon ‘katak berprinsip’ dalam PRN Melaka mendapat tentangan DAP namun beliau tidak menghiraukan dengan meneruskan juga rancangannya itu.


Peguam bagi kes baharu, reman dan jenayah boleh hadir ke mahkamah

Sepanjang tempoh sekatan pergerakan penuh fasa pertama bermula hari ini, hanya peguam mewakili anak guam bagi kes pertuduhan baharu, penahanan perintah reman dan permohonan jenayah sahaja dibenarkan hadir ke mahkamah.

Keputusan tersebut dibuat semasa sidang khas Majlis Keselamatan Negara (MKN) memandangkan kehadiran peguam secara fizikal di mahkamah masih diperlukan bagi urusan tersebut.

“Kebenaran ke mahkamah bagi peguam-peguam yang mewakili anak guam untuk urusan berkenaan boleh diperoleh di balai polis berdekatan. Pihak peguam dipohon untuk merujuk kepada SOP Perkhidmatan Guaman Sepanjang Tempoh Perintah Kawalan Pergerakan di platform komunikasi MKN,” Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan dalam kenyataan hari ini.

Beliau berkata kerajaan juga bersetuju supaya firma guaman yang terlibat dengan perkhidmatan guaman korporat dan pemindahhakan bagi sektor perkhidmatan perlu untuk memohon kebenaran beroperasi mengikut syarikat, kilang atau perniagaan berkaitan perkhidmatan perlu yang diwakili.

“Firma guaman yang mewakili syarikat, kilang atau perniagaan ini boleh memohon kebenaran beroperasi daripada Kementerian Perdagangan Antarabangsa dan Industri (MITI) melalui portal Covid-19 Intelligent Management System 3.0,” katanya.

Takiyuddin berkata semua pihak diminta patuh kepada arahan-arahan yang dikeluarkan oleh kerajaan sepanjang sekatan pergerakan penuh fasa pertama berkuat kuasa agar objektif untuk melandaikan lengkuk jangkitan Covid-19 dicapai.

Pada 29 Mei lepas, Pejabat Ketua Pendaftar Mahkamah Persekutuan dalam kenyataan memaklumkan prosiding perbicaraan kes sivil dan jenayah yang telah ditetapkan secara kehadiran fizikal di mahkamah ditangguhkan dan penetapan tarikh baharu akan dimaklumkan kemudian susulan pelaksanaan sekatan pergerakan penuh fasa pertama.

Bagaimanapun, bagi pertuduhan baharu, permohonan perintah reman dan permohonan perintah jenayah hendaklah dijalankan melalui kehadiran secara fizikal di mahkamah.


Empat bulan saya bersabar, kata PMX bidas pengkritik kerajaan campuran

Selama empat bulan Datuk Seri Anwar Ibrahim bersabar selepas pelbagai kritikan dibuat terhadap kerajaan campuran yang diketuainya sejak menguasai Putrajaya selepas Pilihan Raya Umum Ke-15 (PRU-15) lalu.

Perdana Menteri itu berkata kesabarannya ada hadnya dan sedia melawan pengkritiknya, ia selepas kerajaan campuran berdepan kritikan teruk lantikan anak muridnya, Datuk Seri Ahmad Zahid Hamidi sebagai Timbalan Perdana Menteri walaupun mempunyai puluhan pertuduhan kes rasuah di mahkamah.

Presiden PKR itu semasa berucap pada Kongres Khas PKR hari ini membalas pengkritiknya yang mempersoalkan pelbagai janji dalam manifesto yang tidak dilaksanakan dan bersikap sinikal dengan tindak tanduk kerajaan yang kononnya menentang rasuah itu.

“Ini gelanggang saya (kongres) Parti Keadilan Rakyat. Empat bulan saya bersabar. saya bicara secara teratur dan bicara sebagai seorang Perdana Menteri.

“Hari ini, saya bicara sebagai seorang Presiden Keadilan (PKR), gerakan reformasi. Saudara mahu ugut kita dengan perhimpunan, mahu ugut (supaya) kita takut bertindak kepada orang perasuah sebab salah pilih seorang Perdana Menteri.

“Saya tak makan ugutan itu. Ada kuasa kita laksanakan. (Kalau) kamu cuba nak rampas (pentadbiran kerajaan) silakan tetapi tidak mudah.

“Kita siap dengan keris…membujur lalu melintang patah,” katanya ketika menyampaikan ucapan dasar presiden.

Untuk rekod, Anwar dikritik banyak pihak berhubung isu lantikan Zahid dalam pentadbirannya dengan pemerhati melihat ia langkah terdesak untuk kekal berkuasa.

Pelbagai isu juga terpalit melibatkan pentadbiran Anwar dan baru-baru ini isu lantikan anak perempuannya, Nurul Izzah sebagai penasihat di Kementerian Kewangan juga mencetuskan polemik dikalangan pemerhati politik.

Anwar pada mulanya cuba mengatakan ia bukan satu amalan nepotisme tetapi pengkritik berpandangan sebaliknya.

Selain itu, kerajaan Anwar juga dilihat tidak mahu mendengar suara rakyat yang kebanyakkan menuntut pengeluaran Kumpulan Wang Simpanan Pekerja (KWSP) disamping janji minyak turun sebelum ini yang tidak ditunaikan kepada rakyat.


Anwar nafi jadi punca kejatuhan nilai ringgit

Kejatuhan nilai ringgit tidak ada kena mengena dengan Datuk Seri Anwar Ibrahim yang memegang dua jawatan dalam kerajaan dipimpinnya.

Anwar menyangkal kejatuhan ringgit ketika ini disebabkan ketiadaan Menteri Kewangan sepenuh masa, ia memandangkan beliau turut memegang jawatan selaku Perdana Menteri pada masa sama.

“Suruh orang yang cadang itu, baca laporan ekonomi dan kewangan bukannya laporan PAS,” katanya dipetik laporan BH.

Anwar menjelaskan, kejatuhan ringgit disebabkan pelbagai faktor antaranya disebabkan kekangan antarabangsa.

Anwar berkata demikian susulan kritikan Ahli Parlimen Bachok dari PAS, Mohd Syahir Che Sulaiman.

Mohd Syahir yang menyatakan bahawa kejatuhan ringgit disebabkan Malaysia tidak memiliki Menteri Kewangan sepenuh masa.

Syahir dilaporkan berkata, dalam tempoh enam bulan ini, ringgit menyusut berbanding dolar AS dan mata wang lain sehingga mencecah paras RM4.60 berbanding satu dolar AS, dan dijangka boleh mencecah paras RM5 jika tidak dikawal.

Sebelum ini, Bank Negara Malaysia mengaitkan punca penyusutan ringgit berbanding dolar AS disebabkan ketidaktentuan ekonomi global, seperti isu siling hutang di Amerika Syarikat (AS) dan tekanan pada kedua-dua sektor perbankan AS dan Eropah.

Bank pusat itu mengingatkan bahawa prestasi ringgit berbanding dolar AS atau mana-mana mata wang tidak menunjukkan prestasi ekonomi Malaysia, yang dijangka terus berkembang empat hingga lima peratus tahun ini.


Hakim ikut prinsip undang-undang tak bermakna liberal, konservatif

Ketua Hakim Negara Tun Tengku Maimun Tuan Mat menegaskan hakim terikat dengan prinsip undang-undang sedia ada, namun sama ada menggunakan atau tidak prinsip itu tidak bermakna hakim seorang yang liberal atau konservatif.

Menurutnya badan kehakiman hanyalah mempertahankan fungsi kehakimannya dengan mengikuti duluan atau precedent yang sudah ditetapkan dalam membuat keputusan mengenai isu Perlembagaan.

Katanya mungkin ada sesetengah pihak berpendapat bahawa badan kehakiman itu lebih berkuasa berbanding sebelumnya berikutan keputusan mengenai isu Perlembagaan yang dibuat badan itu kebelakangan ini.

Dalam melaksanakan tugas kehakiman, hakim di Malaysia terikat dengan prinsip undang-undang sedia ada. Sama ada seseorang hakim itu mengguna pakai atau tidak prinsip-prinsip tersebut, tidak bermakna dia seorang yang liberal atau konservatif, lapor Bernama.

“Pada pandangan saya, hanya ada keputusan koheren secara undang-undang atau tidak koheren – bukan keputusan liberal atau konservatif,” katanya berucap pada sambutan Jubli Emas Fakulti Undang-Undang Universiti Malaya (UM) hari ini.

Memetik beberapa kes precedent terbaru antaranya kes Semenyih Jaya dan Indira Gandhi yang diputuskan masing-masing pada 2017 dan 2018, Tengku Maimun berkata, kedua-duanya diputuskan secara sebulat suara oleh lima hakim, sebelum beliau dilantik sebagai Hakim Mahkamah Persekutuan.

“Selanjutnya, terdapat kes yang ketiga iaitu kes Alma Nudo Atenza pada 2019 yang juga telah diputuskan secara sebulat suara oleh sembilan hakim Mahkamah Persekutuan iaitu prinsip undang-undang perlembagaan yang diputuskan dalam kes Semenyih Jaya dan Indira Gandhi telah diperkukuhkan.

“Prinsip-prinsip yang telah diputuskan melalui ketiga-ketiga kes di atas, yang sering kali disebut sebagai trilogy of cases adalah selari dengan pemahaman saya, yang sedikit sebanyak terbentuk hasil pelajaran yang saya peroleh di fakulti ini,” katanya.

Tengku Maimun turut menekankan prinsip perundangan yang diterapkan dalam dirinya sepanjang empat tahun pembelajaran di Fakulti Undang-Undang UM dan sepanjang perjalanan kerjayanya.

“Prinsip-prinsip ini termasuk prinsip keadilan tanpa berat sebelah dan sebagai seorang hakim, kebebasan untuk membuat keputusan berlandaskan Perlembagaan Persekutuan dan lunas undang-undang tanpa apa-apa tekanan atau pengaruh dalaman atau luaran.

“Ini juga selari dengan sumpah Jawatan dan Taat Setia seorang hakim iaitu untuk sentiasa memelihara, melindungi dan mempertahankan Perlembagaan Malaysia,” katanya.

Sementara itu, Tengku Maimun turut mengimbau kenangan beliau ketika bergelar mahasiswi fakulti tersebut bermula tahun 1978, sebelum menerima Ijazah Sarjana Muda Undang-Undang pada tahun 1982.

Menyingkap kenangan di fakulti itu, Tengku Maimun berkata beliau mempelajari banyak perkara, bukan sekadar dari sudut undang-undang tetapi juga nilai dan prinsip kehidupan.


58 kes baharu Omicron, empat jangkitan tempatan pulang umrah

Sebanyak 58 lagi kes positif Covid-19 membabitkan jangkitan varian Omicron dikesan, termasuk empat kes membabitkan penularan tempatan yang dilaporkan di Kedah hari ini.

Menteri Kesihatan Khairy Jamaluddin berkata keempat-empat kes itu adalah kontak rapat kepada kes positif Omicron yang pulang dari mengerjakan umrah di Arab Saudi pada 12 Disember 2021 dan disahkan positif pada 24 Disember.

Beliau berkata pendedahan kepada kes itu berlaku pada 13 Disember dan kesemua mereka mula bergejala dengan kategori 2 pada 17 Disember.

“Ujian RT-PCR Covid-19 yang dijalankan pada 19 Disember adalah positif dengan CT Value antara 20.80 hingga 21.49. Mereka kini diberi rawatan selama 14 hari di Hospital Sultan Abdul Halim, Sungai Petani,” katanya dalam kenyataan hari ini.

Mengulas lanjut, Khairy berkata daripada 54 lagi kes baharu varian Omicron itu, 30 pesakit tiba dari Arab Saudi; Emiriah Arab Bersatu (tujuh); United Kingdom (empat); Nigeria (dua); dan masing-masing satu dari Kazakhstan dan Perancis.

“Dengan keputusan terbaharu itu, jumlah kumulatif kes positif Covid-19 varian Omicron adalah sebanyak 122 kes.

“Daripada jumlah itu, 117 kes merupakan jangkitan import dari luar negara, manakala lima lagi penularan tempatan. Sebanyak 71 kes daripadanya adalah jemaah umrah,” katanya.

Khairy juga memaklumkan hasil ujian PCR Genotyping Assay yang dijalankan Institut Penyelidikan Perubatan ke atas 1,774 kes positif Covid-19 dalam kalangan pengembara yang tiba di Malaysia bagi tempoh 1 hingga 31 Disember 2021 mendapati 1,220 sampel menunjukkan kemungkinan varian Omicron.

“Daripada 1,220 sampel yang berkemungkinan varian Omicron, 928 melibatkan sampel pengembara yang tiba dari Arab Saudi,” katanya.

Beliau turut mengingatkan semua pihak yang diarah menjalani kuarantin wajib di kediaman atau rumah untuk terus mematuhi arahan itu, dengan kekal dalam bilik berasingan, dan tidak bertemu ahli keluarga atau individu lain.

Menurutnya kegagalan mematuhi arahan itu akan menyebabkan penularan jangkitan Covid-19, termasuk varian Omicron kepada ahli keluarga dan dalam komuniti.

“KKM menyarankan kepada individu yang layak menerima vaksin Covid-19 supaya mendapatkan dos penggalak bagi mencapai tahap perlindungan optimum serta mengelak jangkitan Covid-19 yang teruk serta komplikasinya,” katanya.


Ada sesuatu yang ‘pelik’ dalam projek kapal tempur TLDM, kata AJK PAC

Seorang Ahli Jawatankuasa Kira-Kira Wang Negara (PAC) menyifatkan kegagalan menyiapkan projek kapal tempur pesisir pantai (LCS) milik Tentera Laut Diraja Malaysia (TLDM) sebagai pengkhianatan terhadap negara dan amanah rakyat.

Sehubungan itu, Ahmad Tarmizi Sulaiman yang juga Ahli Parlimen Sik menggesa supaya kes berkenaan dibawa segera ke muka pengadilan kerana ia melibatkan kedaulatan dan sistem pertahanan negara.

Menurutnya beliau telah melihat laporan PAC berkaitan projek LCS yang dibangunkan syarikat Boustead Naval Shipyard Sdn Bhd (BNS) dan dibentangkan kepada Parlimen pada 4 Ogos lalu.

“Selaku ahli jawatankuasa PAC, saya menegaskan supaya kes ini perlu dibawa ke muka pengadilan dengan segera kerana kumpulan atau individu yang mengkhianati amanat rakyat Malaysia ini telah menjadi musuh negara dan sedang menceroboh kedaulatan Malaysia dengan kelicikan untuk mengagalkan sistem peralatan pertahanan negara.

“Kita sedia maklum negara kita menghadapi ancaman dari pihak luar, lanun dan penceroboh di Laut China Selatan saban waktu.

“Tugas TLDM sangat mencabar, sangat besar dan penting demi memastikan kedaulatan negara dan keselamatan rakyat di negara ini terjamin, bahkan memastikan industri perdagangan import dan eksport di kawasan maritim dan perkembangan ekonomi negara terkawal,” katanya dalam satu kenyataan.

Ahmad Tarmizi berkata kelewatan perolehan Kapal tempur ini memberi kesan buruk terhadap aktiviti ekonomi bagi tempoh masa yang panjang termasuk menjejaskan pengurusan aset pertahanan strategik negara, dan meletakkan keselamatan rakyat di ambang bahaya.

“Kegagalan proses detailed design dengan BNS sehingga sekarang, pertukaran reka bentuk yang sangat tergesa-gesa, pelik dan tidak mengendahkan permintaan TLDM sendiri serta proses pembayaran oleh pihak yang diberi tanggungjawab ketika itu kepada BNS harus disiasat dengan lebih mendalam dan terperinci.

“Terma-terma kontrak adalah lemah dan tidak memihak kepada kerajaan. Pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

“Ini adalah luar biasa, pelik dan ini menyebabkan bayaran kemajuan LCS1 melebihi kemajuan kerja sebenar sebanyak 21.1 peratus (bayaran sebanyak 63.8 peratus berbanding kemajuan kerja sebenar sebanyak 42.7 peratus); proses ini telah menceroboh tatacara kewangan yang betul dan telus,” katanya lagi.

Lebih malang katanya walaupun pembayaran telah dibuat melebihi jumlah sepatutnya namun proses pembinaan kapal LCS masih gagal disiapkan seperti yang dijadualkan dalam kontrak.

“Sedih dan geram. Kita kehilangan wang negara dan kapal tempur pertahanan negara entah di mana? Kecuaian, kebocoran besar ini perlu disiasat oleh Suruhanjaya Pencegahan Rasuah Malaysia (SPRM) sama ada wujud penyalahgunaan kuasa, rasuah dan pecah amanah bagi setiap pembayaran sebanyak RM6.083 bilion.

“Pengkhianatan ini adalah suatu jenayah yang sangat berbahaya kepada negara kerana jelas bahawa peralatan pertahanan merupakan aset strategik berkepentingan bagi menjamin urusan pentadbiran negara berjalan lancar, tanpa sebarang ancaman dari dalam dan luar.

Sehubungan itu, Ahmad Tarmizi sekali lagi mendesak mendesak agar kumpulan atau individu pengkhianat negara yang terlibat dibawa ke muka pengadilan dan diberi hukuman yang sewajarnya, tanpa mengira pangkat dan darjat supaya perkara ini tidak berulang.

Terdahulu, ketika menjawab kenyataan Presiden UMNO Datuk Seri Ahmad Zahid Hamidi hari ini, Pengerusi PAC Wong Kah Woh berkata jawatankuasa itu tidak akan membenar istilah “keselamatan negara” diguna sewenang-wenangnya semata-mata untuk menyekat rakyat mengetahui maklumat sebenar bagaimana kerajaan membelanjakan wang mereka.

Menurutnya perbincangan rakyat berkaitan isu perolehan LCS bernilai lebih RM9 bilion, menunjukkan rakyat mahu mengetahui apa sebenarnya yang berlaku dalam projek itu.

Sebelum ini, Zahid menyuarakan kebimbangan bahawa penjelasan mengenai isu keselamatan yang berkait dengan kontroversi LCS, berisiko mendedahkan rahsia keselamatan negara.

Beliau yang juga bekas Menteri Pertahanan ketika tender projek LCS itu mula diberikan berpendapat isu berkait LCS perlu diperjelaskan kepada awam, namun kerajaan perlu melaksanakannya secara berhati-hati dan tidak terpengaruh dengan ‘mahkamah netizen’.

Untuk rekod, perolehan LCS itu telah diluluskan oleh Putrajaya pada awal 2011 berikutan permintaan yang dibuat oleh TLDM. Pada akhir 2011, kontrak RM9 bilion telah diberikan kepada BNS.

Kontrak itu berkuat kuasa pada 3 Oktober 2013, dan akan tamat pada 2 Oktober tahun depan, diberikan ketika Barisdan Nasional (BN) dan UMNO mentadbir negara.

Lima daripada enam kapal itu sepatutnya diserahkan bulan ini, kata PAC pada Khamis, 4 Ogos lalu. LCS adalah kapal yang lebih kecil yang umumnya direka untuk operasi berhampiran pantai.

Tetapi, tiada satu pun daripada enam kapal yang ditempah TLDM telah dihantar oleh kontraktor tempatan Boustead Naval Shipyard Sdn Bhd (BNS), yang telah dianugerahkan projek itu pada 2013 tanpa tender terbuka.


Lori hantu penyambung nyawa

Beberapa lori pasir yang dipinjam dari sebuah syarikat pemaju lebuh raya diibaratkan sebagai ‘penyambung nyawa’ kepada penduduk Bandar Seri Ehsan yang terputus hubungan apabila satu-satunya jalan keluar masuk ke kawasan itu dinaiki air banjir sejak pagi Ahad.

Pengerusi Persatuan Penduduk Bandar Seri Ehsan (PPBSE) Ahmad Kamal Miswan, 51, berkata jalan tersebut hanya dapat dilalui kenderaan pacuan empat roda atau lori selepas laluan berkenaan dinaiki air setinggi dua meter.

Katanya, kehidupan 3,500 orang daripada 1,200 keluarga penduduk perumahan berkenaan juga terjejas apabila bekalan elektrik dan jaringan telekomunikasi terputus.

“Kami terdetik untuk menggunakan khidmat lori pasir ini kerana kami nampak ada projek pembinaan lebuh raya berdekatan dan seorang daripada penduduk taman ini bertanya kepada pemaju sama ada boleh membekalkan lori pasir untuk menolong kami untuk keluar dan masuk serta membeli barang makanan dan keperluan lain,” katanya semalam.

Beliau berkata pemaju bersetuju memberi kebenaran kepada penduduk menggunakan beberapa lori pasir dari 8 pagi hingga 5 petang secara percuma, namun jika melebihi tempoh tersebut penduduk perlu memberi bayaran kerja lebih masa (OT) kepada pemandu lori.

Memetik Bernama, Ahmad Kamal berkata perkhidmatan lori tersebut bagaimanapun telah tamat pada hari ini.

Beliau berkata ketika kawasan tersebut terputus bekalan elektrik pada Ahad, penduduk hanya bergantung sepenuhnya kepada lilin sebelum Angkatan Pertahanan Awam (APM) membawa set penjana semalam.

Pegawai Operasi PPS, Leftenan (PA) Kang Wei Xian berkata sejak semalam, 20 anggota APM menyelaras sepenuhnya operasi pusat itu yang menumpukan urusan bekalan makanan dan perubatan untuk penduduk.

“Setakat ini, sebuah lori tiga tan dan dua set penjana digunakan APM manakala pintu masuk laluan itu dikawal pasukan keselamatan lain,” katanya.

Menurut penduduk perjalanan masuk dari jalan besar ke taman perumahan berkenaan sekitar 5 hingga 7 kilometer, tetapi tidak dapat dilalui kenderaan ringan kerana ditenggelami air.

Satu-satunya cara untuk masuk adalah dengan menggunakan kenderaan yang di panggil oleh penduduk di situ sebagai lori hantu.


77.8 peratus populasi Malaysia lengkap divaksinasi

Seramai 2,590,730 individu yang layak telah menerima suntikan dos penggalak vaksin Covid-19 sejak program itu dimulakan 13 Oktober lalu, lapor Kementerian Kesihatan (KKM), hari ini.

Dos penggalak diberikan kepada semua individu dewasa, namun keutamaan diberikan kepada individu mengikut turutan umur, petugas barisan hadapan, individu dengan komprbiditi, wanita hamil, warga emas dan individu berkeperluan untuk keluar negara.

Tiga jenis vaksin dos penggalak disyorkan adalah Pfizer yang diberi selepas enam bulan suntikan kedua, Sinovac (tiga bulan selepas dos kedua) dan AstraZeneca (enam bulan selepas dos kedua).

Sehingga semalam, lebih 53.67 juta dos vaksin telah diberikan kepada penduduk Malaysia menerusi Program Imunisasi Covid-19 Kebangsaan (PICK) yang dilancarkan 24 Februari lalu.

Daripada jumlah itu, 77.8 peratus atau 25,411,143 individu melengkapkan suntikan vaksinasi masing-masing, manakala 79.2 peratus atau 25,858,982 menerima sekurang-kurangnya satu dos daripada vaksin dua dos atau vaksin dos tunggal.

Sementara itu, 22,698,593 atau 97.0 peratus individu dewasa telah lengkap divaksinasi, manakala 23,034,278 atau 98.4 peratus lagi menerima sekurang-kurangnya satu dos.

Bagi PICK Remaja pula, sebanyak 86.2 peratus atau 2,712,550 remaja berusia 12 hingga 17 tahun telah lengkap divaksinasi, manakala 89.8 peratus atau 2,824,704 lagi menerima sekurang-kurangnya satu dos.

Antara langkah kawalan bagi mencegah penularan varian Omicron Covid-19.


413 penduduk di Labis pindah ke PPS, kampung dinaiki banjir kilat

Seramai 413 penduduk Kampung Tenang di Labis, Johor dipindahkan ke pusat pemindahan sementara (PPS) selepas kampung mereka ditenggelami air.

Pemangku Pengarah Jabatan Bomba dan Penyelamat Johor Mohd Rizal Buang berkata, mangsa banjir telah dipindahkan ke SK Kampung Tenang pada jam 8 pagi tadi (24 Januari 2023).

“Terdapat 119 keluarga di kampung itu, terdiri daripada 413 orang, termasuk 16 orang kurang upaya, 39 warga emas dan lapan bayi,” katanya.

Hujan berterusan sejak awal pagi turut menjejaskan kawasan di Kampung Paya Merah Lama, di mana empat mangsa telah dipindahkan dari rumah mereka.

“Terdapat juga mangsa berusia 70 tahun di Kampung Pekan Air Panas diselamatkan dan dipindahkan ke PPS Dewan Pekan Air Panas,” katanya.

Mohd Rizal menambah, pihaknya telah mengenal pasti 432 titik panas banjir di Johor dan memantau keadaan di kawasan itu secara berterusan.

“Beberapa kawasan yang kita pantau hari ini adalah di Kluang iaitu Sungai Mengkibol, Sungai Sembrong, Sungai Melantai dan Kampung Baru Jalan Paloh.

“Kami juga memantau beberapa titik panas di Sungai Balang Besar, Pantai Parit Penyengat, Pantai Leka, Parit Zin Bakri dan Parit Haji Nor Bakri di Muar,” katanya.

Sementara itu, Pengarah Pertahanan Awam Johor Asisten Komisioner (B) Kamal Mokhtar berkata pihaknya kini sedang memantau titik panas di kawasan yang mempunyai sejarah dinaiki air.

“Kami telah menempatkan kakitangan kami di beberapa kawasan rendah dan berhampiran sungai di Johor.

“Hujan bukan sahaja menjejaskan beberapa kawasan malah seluruh negeri Johor, dan kami ingin menasihatkan orang ramai supaya sentiasa berwaspada dengan perkembangan terkini Jabatan Meteorologi Malaysia (MetMalaysia).

“Mereka yang tinggal di kawasan berisiko tinggi juga harus keluar awal dan tidak menunggu agensi penguatkuasaan memindahkan mereka,” katanya.

Terdahulu, Agenda Daily melaporkan Jabatan Pengairan dan Saliran (JPS) memaklumkan bacaan air di tiga sungai di dua daerah di Johor sehingga jam 6.45 pagi ini (24 Januari, 2023), melepasi paras bahaya, dua tahap amaran dan tiga lagi waspada.

Data publicinfobanjir menunjukkan bacaan paras air di stesen Sungai Muar di Muara Sungai Gemas adalah 18.97 meter (m), manakala Sungai Lenik di Ladang Chaah, kedua-duanya di Segamat, adalah 6.04m, berbanding 4.10, paras normal.

Satu lagi ialah Sungai Kahang di Kampung Contoh, Kluang yang mencatat bacaan 14.01m berbanding 10.00m paras normal.

Sementara itu, Sungai Muar di Kampug Awat mencatat bacaan melebihi paras amaran apabila merekodkan 19.68m berbanding 18.00m; manakala Sungai Sehamat di Segamat Kecil pula 37.30m (34.00m paras normal).

Tiga sungai mencatat paras waspada ialah Sungai Sarang Buaya di Kampung Parit Tengah, Muar (2.94m/0.50m), diikuti Sungai Tangkak di Kampung Seri Makmur, Tangkak (3.05m/2.00m); dan Sungai Batu Pahat di Empangan Sembrong, Batu Pahat (10.13m/8.50m).


Pembentangan RMK12 tumpuan Dewan Rakyat hari ini

Sidang Dewan Rakyat hari ini bakal tertumpu kepada pembentangan Rancangan Malaysia Ke-12 (RMK12) oleh Perdana Menteri Datuk Seri Ismail Sabri Yaakob, satu hala tuju yang bakal memacu negara bagi tempoh 2021 hingga 2025.

Menurut Aturan Urusan Mesyuarat di laman web rasmi Parlimen, Perdana Menteri dijangka mengemukakan usul RMK12 pada jam 11.30 pagi, sebaik selesai sesi Pertanyaan Bagi Jawab Lisan yang bermula 10 pagi.

Selain itu, takwim Dewan Rakyat memaklumkan selepas pembentangan itu, persidangan dewan akan ditangguhkan pada Selasa untuk sesi perbahasan RMK12 oleh Ahli Parlimen yang dijadual selama empat hari.

Bertepatan dengan konsep Keluarga Malaysia, RMK12 dijangka memberi keutamaan kepada aspek kebajikan, perlindungan sosial dan projek berpaksikan rakyat yang menjadi keutamaan berbanding projek mega baharu.

Sementara itu, isu berhubung rancangan strategik Kementerian Perdagangan Antarabangsa dan Industri untuk terus menjadikan Malaysia negara mesra pelabur pasca Covid-19 bagi menarik pelaburan syarikat gergasi antarabangsa akan dikupas pada persidangan hari ini.

Soalan pertama berkenaan dikemukakan Wan Hassan Mohd Ramli (PAS-Dungun) kepada Menteri Perdagangan Antarabangsa dan Industri semasa sesi Pertanyaan Bagi Jawab Lisan.

Selain itu, Datuk Mohd Anuar Mohd Tahir (PH-Temerloh) akan bertanya mengenai maklum balas terkini status vaksinasi kepada pekerja tempatan dan asing di sektor pembinaan kepada Menteri kerja Raya.

Datuk Dr Hasan Bahrom (PH-Tampin) pula akan mengajukan pertanyaan kepada Menteri Kanan Pertahanan mengenai perancangan aspek kebajikan khususnya perumahan mampu milik kepada anggota tentera yang bersara, berpencen atau tidak.

Persidangan Dewan Rakyat kali ini berlangsung selama 17 hari hingga 12 Oktober.


Panggil pulang duta di Sweden, PAS gesa kerajaan campuran

PAS mengutuk insiden membakar al-Quran di luar sebuah masjid di Stockholm, Sweden, Rabu lalu, semasa cuti sambutan Aidiladha dan berharap agar kerajaan Malaysia bertindak lebih tegas dan aktif dalam isu berkenaan.

Setiausaha Agungnya, Datuk Seri Takiyuddin Hassan, berkata kerajaan perlu menunjukkan keseriusan dalam isu berkenaan dan mengetengahkan mesej keamanan serta persaudaraan yang dibawa oleh Islam selaras dengan dasar dan pegangan negara, lapor Bernama.

“Selain mengeluarkan kenyataan rasmi atau memanggil wakil Sweden ke negara ini bagi menyampaikan protes kita, PAS juga menggesa Kementerian Luar supaya memanggil pulang duta kita ke negara berkenaan sebagai langkah bantahan yang lebih tegas,” katanya dalam kenyataan, malam ini.

Katanya, kerajaan juga boleh berperanan secara lebih aktif di pentas dan forum antarabangsa bagi menggembleng suara dan tindakan dunia dalam menghalang dan memberi tekanan kepada kerajaan serta pihak berkuasa Sweden daripada terus bersikap sambil lewa terhadap perbuatan tersebut.


1,617 kes poligami tanpa kebenaran direkod di Selangor sejak 2019

Selangor mencatatkan 1,617 kes pasangan bernikah dan berpoligami tanpa kebenaran sepanjang 2019 hingga tahun lepas.

Pengerusi Majlis Agama Islam Selangor (MAIS) Tan Sri Abdul Aziz Mohd Yusof berkata jumlah berkenaan adalah sekali ganda berbanding pemohon yang meminta kebenaran untuk bernikah dan berpoligami iaitu sebanyak 859 kes dalam tempoh sama, menurut laporan Bernama.

Menurutnya antara punca pasangan memilih untuk bernikah di luar negeri tanpa kebenaran adalah suami yang takut untuk memaklumkan hasrat untuk bernikah dengan wanita lain kepada isterinya selain menganggap prosedur permohonan poligami adalah rumit.

“Prosedur untuk memohon poligami ini mudah sahaja. Kalau pergi ke Jabatan Agama Islam (JAIS), hanya perlu isi borang dan ikut prosedur operasi standard tertentu, tujuannya supaya dia (suami) boleh berlaku adil, mampu dari segi fizikal, kewangan dan kesihatannya.

Kita tidak boleh menikahi wanita lain tapi dalam masa sama mengabaikan tanggungjawab kepada isteri sedia ada,” katanya kepada pemberita selepas Forum Kekeluargaan Undang-undang dan Pencerahan Undang-undang bertajuk ‘Poligami: Mengikut Sunnah atau Mencari Rebah” di Masjid Sultan Salahuddin Abdul Aziz, hari ini.

Abdul Aziz turut memaklumkan tindakan berpoligami tanpa kebenaran ini juga adalah suatu kesalahan di bawah seksyen 124 Enakmen Undang-Undang Keluarga Islam (Negeri Selangor) 2003 yang memperuntukkan hukuman denda tidak melebihi RM1,000 atau penjara tidak melebihi enam bulan atau kedua-duanya.

Malah katanya pihak yang bersubahat terhadap kesalahan berpoligami tanpa kebenaran juga boleh dikenakan hukuman sama.

Mengulas mengenai isu pembatalan ceramah agama oleh Ustaz Azhar Idrus di Selangor yang pihak masjid mendakwa telah menghantar permohonan bagi mendapat pengecualian untuk membenarkan penceramah popular itu memberi ceramah, beliau berkata tiada laluan khas untuk mana-mana individu mendapatkan tauliah bagi memberi ceramah agama di negeri ini.

“Mereka ada membuat permohonan untuk minta pengecualian (kepada Ustaz Azhar Idrus), tapi JAIS dengan tegas tidak memberikan pengecualian kepadanya kerana didapati ia tidak memenuhi syarat-syarat yang ditetapkan JAIS,” katanya.

Selain itu Abdul Aziz turut menggalakkan mana-mana pihak yang ingin mendapatkan tauliah memberi ceramah di Selangor untuk membuat permohonan kepada JAIS.

Beliau berkata permohonan itu dibuka untuk tempoh empat tahun sekali dan buat masa ini permohonan boleh dibuat secara dalam talian di laman sesawang rasmi JAIS sehingga 31 Mac ini.

Katanya antara syaratnya ialah pemohon mestilah beragama Islam, berumur 18 tahun ke atas, sihat tubuh badan dan berakal, bermastautin di Selangor, tidak disabitkan dengan kesalahan jenayah, mempunyai pendidikan di peringkat Empat Sanawi atau setaraf, selain lulus ujian bertulis dan menghadiri sesi temu duga sebelum penilaian dibuat oleh Jawatankuasa Pentauliahan JAIS.


Keputusan Mahkamah Persekutuan atasi pandangan SPRM : Azam

Pandangan Suruhanjaya Pencegahan Rasuah Malaysia (SPRM) menerusi surat tular berkait salah laku dalam perbicaraan kes SRC International Sdn Bhd tidak lagi relevan dan diatasi oleh keputusan Mahkamah Persekutuan.

Ketua Pesuruhjaya SPRM, Tan Sri Azam Baki berkata Mahkamah Persekutuan sudah memutuskan tiada konflik kepentingan ketika Hakim Datuk Mohd Nazlan Mohd Ghazali mengendalikan perbicaraan kes tersebut.

“SPRM hanya bertanggungjawab bagi kenyataan media yang dikeluarkan oleh pihaknya saja dan penyebaran surat itu dalam domain awam adalah bukan suatu penyebaran yang diberi kuasa oleh SPRM.

“Siasatan yang dijalankan oleh SPRM adalah di bawah Seksyen 16 Akta SPRM 2009 dan bukan di bawah Kod Etika Hakim 2009.

“Berdasarkan hasil siasatan, SPRM dan Jabatan Peguam Negara mendapati tiada kesalahan dilakukan oleh Mohd Nazlan di bawah akta berkenaan,” katanya menerusi afidavit jawapan defendan difailkan Peguam Kanan Persekutuan di Mahkamah Tinggi, 23 Jun lalu, lapor BH.

Pada 12 April lalu, Parti Ikatan Demokratik Malaysia (MUDA) menerusi firma guaman, Tetuan Lim Wei Jiet memfailkan saman terhadap SPRM yang dinamakan sebagai defendan berhubung penemuan agensi itu bahawa Nazlan melanggar Kod Etika Hakim 2009.

Dalam pada itu, Azam berkata saman difailkan MUDA sebagai plaintif bersifat akademik atau tidak lagi relevan.

“Asas kepada tindakan ini (saman) adalah berkenaan surat SPRM berkaitan isu salah laku yang dikatakan dilakukan Nazlan di bawah Kod Etika Hakim 2009 ketika mengendalikan perbicaraan kes SRC International.

“Perkara berkenaan salah laku di bawah kod itu sudah diputuskan oleh Mahkamah Persekutuan yang mendapati tiada konflik kepentingan dilakukan Nazlan semasa mengendalikan kes.

“Saya juga dinasihatkan oleh Peguam Kanan Persekutuan bahawa plaintif tiada kapasiti untuk memulakan tindakan itu berdasarkan Seksyen 9(c) Akta Pertubuhan 1966 (Akta 335),” katanya.

Media melaporkan surat yang tular didakwa daripada Azam Baki kepada Ketua Hakim Negara, Tun Tengku Maimun Tuan Mat bertarikh 20 Februari lalu menyatakan siasatan SPRM menemui isu salah laku Nazlan yang perlu dipertimbangkan oleh ketua hakim.

Nazlan mensabitkan dan menjatuhkan hukuman penjara 12 tahun dan denda RM210 juta selepas mendapati Najib bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana SRC International.


RUU Undang-Undang Keselamatan Sosial Suri Rumah 2022 lulus

Kementerian Sumber Manusia (KSM) dan Pertubuhan Keselamatan Sosial (Perkeso) akan mengambil pelbagai pendekatan bagi menggalakkan suami membuat caruman untuk isteri di bawah Skim Keselamatan Sosial Suri Rumah (SKSSR).

Timbalan Menteri Sumber Manusia Datuk Awang Hashim berkata ia termasuk cadangan agar suami yang mencarum dapat diberi insentif pelepasan cukai pendapatan dan insentif padanan caruman dengan sebahagian caruman boleh ditanggung oleh pihak tertentu seperti kerajaan.

“Bagaimanapun, perkara ini akan diperhalusi dengan mengambil kira implikasi kewangan. Pasukan teknikal juga akan ditubuhkan sekiranya terdapat tuntutan seperti ini,” katanya menurut Bernama.

Selain itu, Awang berkata KSM melalui Perkeso akan mempergiatkan kempen kesedaran kepada golongan suami melalui sesi libat urus, jerayawara, aktiviti Skuad Prihatin, program Sosial Sinergi Perkeso bagi menggalakkan caruman di bawah SKSSR.

“Ini bagi melindungi isteri yang melahirkan anak kita,” katanya. Rang Undang-Undang itu kemudian diluluskan oleh Dewan Negara dengan lebih suara bersetuju.

Terdahulu ketika menggulung perbahasan Rang Undang-Undang Keselamatan Sosial Pekerjaan (Pindaan) 2022, Awang berkata seramai 1,090 individu OKU telah berdaftar di bawah Perkhidmatan Pekerjaan Perkeso.

Bagi program Return To Work (RTW) pula, seramai 48,354 OKU telah mendapatkan pekerjaan bagi tempoh Januari 2007 sehingga 5 Ogos 2022.

Semasa perbahasan, Senator Datuk Ras Adiba Mohd Radzi meminta kementerian mengemukakan statistik pekerja OKU yang didaftarkan dalam sistem Perkeso dan bilangan OKU yang sedang menerima sebarang faedah di bawah sistem berkenaan.

Rang Undang-Undang itu kemudian diluluskan oleh Dewan Negara dengan suara majoriti. Turut diluluskan Rang Undang-Undang Sistem Insurans Pekerjaan (Pindaan) 2022.

Persidangan Dewan Negara bersambung hari ini.


Bukan ugut, tapi dalam Islam janji kena tunai: Muhyiddin

Perikatan Nasional (PN) tidak menggugut Perdana Menteri Datuk Seri Najib Razak walaupun meluahkan kenyataan kecewa kerana tidak memenuhi tuntutan dalam perjanjian yang dipersetujui sebelum ini.

Pengerusi PN, Tan Sri Muhyiddin Yassin menjelaskan kenyataan yang dikeluarkan oleh Setiausaha Agungnya, Datuk Seri Hamzah Zainuddin bukan bertujuan untuk mendesak Ismail Sabri tetapi sebaliknya mengingatkan agar menjadi seorang yang jujur dan bertanggungjawab terhadap janji yang dibuat sebelum ini.

Malah, tambahnya, perkara berkaitan menunaikan janji itu juga selari ajaran Islam.

“Itu perjanjian (antara PN dengan Ismail Sabri). Kalau dalam Islam, janji mesti ditunaikan. Jadi ini bukan ugut.

“UMNO nak kata apa pun, boleh tapi (hal) ini antara Ismail Sabri ketika dia belum menjadi Perdana Menteri dengan PN,” katanya pada sidang media selepas melancarkan buku biografi bertajuk ‘Muhyiddin Yassin: Leading a Nation in Unprecedented Crisis’ di Kuala Lumpur pada Jumaat.

Buku tulisan bekas Pengerusi Media Prima, Datuk Abdul Mutalib Razak terbitan Yayasan Pendidikan Islam dilancarkan oleh Yang Dipertua Dewan Rakyat, Tan Sri Azhar Azizan Harun.

Terdahulu, PN menerusi kenyataan media dikeluarkan Hamzah menyuarakan rasa kecewa terhadap Ismail yang menurutnya tidak bersungguh dalam memenuhi persefahaman yang dicapai mereka, yang antaranya dikatakan turut membabitkan pelantikan timbalan perdana menteri.

Hamzah turut berkata PN akan menghantar wakilnya untuk bertemu Ismail Sabri tidak lama lagi.

Dalam pada itu, Muhyiddin berkata dia akan menyerahkan kepada Hamzah untuk berbincang dengan Pejabat Perdana Menteri berhubung waktu yang sesuai untuk mengadakan pertemuan itu.

“Saya serah kepada Setiausaha Agung PN untuk menguruskan pada masa yang sesuai dan kita akan berjumpa dan dapat membincangkan perkara tersebut,” ujarnya.

Muhyiddin berkata, sebelum menjadi Perdana Menteri perjanjian tersebut telah dipersetujui Ismail Sabri dengan PN, dan bukan Bersatu.

“Kita bawa dalam agenda tertinggi. Dia dah setuju dengan PN, bukan dengan Bersatu,” katanya lagi.


228 orang mati akibat Covid semalam, Selangor tertinggi

Jumlah kematian akibat Covid-19 yang direkodkan semalam adalah sebanyak 228 orang dan daripada angka tersebut 139 adalah kes kematian tertunggak, menurut laporan COVIDNOW.

Keseluruhan kes kematian disebabkan oleh Covid-19 di negara ini meningkat kepada 25,159 kes.

Daripada jumlah kes kematian berkenaan, 36 kes adalah kematian di luar fasiliti kesihatan (BID) menjadikan kes keseluruhan pesakit yang meninggal dunia sebelum bantuan perubatan dapat diberikan ialah sejumlah 4,923 kes.

Secara keseluruhannya termasuk penambahan kes tertunggak, Lembah Klang kekal mencatatkan kes kematian tertinggi iaitu sebanyak 78 kes yang merangkumi Selangor (75) dan Kuala Lumpur (tiga).

Selain itu ialah Johor dengan 56 kes kematian, disusuli Sabah (19), Kelantan (18), Kedah (15), Perak (14), Sarawak (sembilan), Pulau Pinang (lapan), masing-masing empat kes kematian dicatatkan di Melaka dan Terengganu dan Pahang (tiga).

Selain itu masing-masing dua negeri dan wilayah tidak melaporkan sebarang pertambahan kes kematian iaitu di Wilayah Persekutuan Labuan, Putrajaya, Negeri Sembilan dan Perlis.

Selain itu, mengenai kes yang masih aktif di negara ini, data di laman web berkenaan menunjukkan kini masih terdapat 191,434 kes dengan kebolehjangkitan Covid-19.

Daripada jumlah yang dipaparkan itu, terdapat 161,889 kes sedang menjalani kuarantin wajib di rumah, manakala di Pusat Kuarantin dan Rawatan Covid-19 (PKRC) (18,589) dan hospital (9,886).


Agong lebih serius bincang isu Covid-19 berbanding sidang Parlimen

Timbalan Presiden PAS, Datuk Seri Tuan Ibrahim Tuan Man berkata beliau mendapati Yang di-Pertuan Agong lebih serius berbincang berhubung isu berkaitan Covid-19, berbanding sidang Parlimen.

Pada 10 Jun lalu Tuan Ibrahim mewakili Presiden PAS, Datuk Seri Abdul Hadi Awang, yang masih menerima rawatan di Institut Jantung Negara (IJN), menghadap Al-Sultan Abdullah Ri’ayatuddin Al-Mustafa Billah Shah di Istana Negara.

Menteri Alam Sekitar dan Air itu berkata, perbincangan berlangsung hampir satu jam berkisar kepada perkembangan isu Covid-19, darurat dan persidangan Parlimen.

“Tuanku sangat terbuka dan mesra berbincang, namun baginda serius apabila menitahkan hal-hal yang berkaitan kes-kes Covid-19 yang sedang berlaku,” katanya dalam kenyataan hari ini.

Beliau berkata, PAS merupakan sebahagian daripada komponen kerajaan akan terus mendukung pendirian yang diambil untuk menangani pandemik Covid-19 yang melanda negara hari ini.

Tuan Ibrahim berkata, PAS menyanjung tinggi titah pandangan Yang di-Pertuan Agong yang menekankan supaya semua pihak mewujudkan suasana tenang dengan mengurangkan politiking supaya kerajaan dan semua pihak dapat memberikan fokus untuk menangani wabak Covid-19 dan menjaga kebajikan rakyat yang terkesan.

Katanya, PAS yakin dengan usaha dan komitmen Kerajaan Persekutuan yang telah berjaya memberikan suntikan vaksin Covid-19 secara konsisten melebihi 200,000 dos sehari.

Menurutnya, ia sebagai kayu ukur dalam mencapai sasaran 80 peratus rakyat divaksin sehingga hujung tahun ini.

“Selaras dengan strategi Pelan Pemulihan Negara yang diumumkan Perdana Menteri, PAS melihat perancangan kerajaan melalui empat fasa yang dikemukakan mampu menguruskan krisis kesihatan dan memulihkan ekonomi negara dengan baik,” ujarnya.

Beliau berkata, PAS juga meyakini bahawa titah pandangan Yang di-Pertuan Agong berkenaan sidang Parlimen adalah selaras dengan komitmen kerajaan untuk mengadakan sidang Parlimen sebagaimana juga yang dinyatakan oleh Perdana Menteri.

“Keprihatinan Baginda Tuanku dan seluruh Duli-Duli Raja-Raja Melayu perlu disambut secara serius oleh seluruh rakyat Malaysia untuk memastikan Malaysia bebas daripada wabak Covid-19,” tambahnya.

Rabu lalu, Datuk Pengelola Bijaya Diraja Istana Negara, Datuk Ahmad Fadil Shamsuddin dalam kenyataan memaklumkan Seri Paduka Baginda menzahirkan harapan agar angka jangkitan wabak Covid-19 dapat dilandaikan dengan segera dan berpandangan vaksinasi merupakan satu-satunya ‘exit strategy’ bagi mengawal penularan wabak Covid-19 di negara ini.


Pembelaan Rosmah semata-mata penafian, kata pendakwaan kes solar

Pembelaan Datin Seri Rosmah Mansor dalam perbicaraan kes rasuahnya membabitkan projek tenaga solar untuk 369 sekolah luar bandar di Sarawak adalah penafian semata-mata dan gagal menimbulkan keraguan dalam kes itu, kata pihak pendakwaan.

Pihak pendakwaan berkata mereka telah membuktikan kes terhadap ketiga-tiga pertuduhan melampaui keraguan munasabah terhadap Rosmah, yang merupakan isteri kepada bekas Perdana Menteri Datuk Seri Najib Razak, lapor Bernama hari ini.

“Kes pembelaan boleh diringkaskan seperti berikut bahawa tertuduh (Rosmah) adalah mangsa kepada konspirasi yang telah menyebabkan beliau didakwa dan dalang sebenar adalah Datuk Rizal Mansor, Datuk Seri Mahdzir Khalid, Tan Sri Madinah Mohamed, Datuk Seri Alias Ahmad, Rayyan Radzwill Abdullah dan Saidi Abang Samsudin, yang merupakan saksi pendakwaan yang memberi keterangan terhadap Rosmah.

“Kenyataan saksi Rosmah dan keterangannya semasa pemeriksaan semula terdiri daripada kritikan tajam dan pedas terhadap peguam yang mengetuai pendakwaan dan saksi-saksi di atas,” kata pihak pendakwaan dalam penghujahan bertulis yang difailkan di Mahkamah Tinggi di sini pada 4 Mac.

Ia seterusnya berkata pembelaan tertuduh terhadap setiap pertuduhan adalah satu penafian semata-mata dan gagal menimbulkan keraguan munasabah terhadap kebenaran kes pendakwaan.

Pihak pendakwaan berkata Rosmah telah menafikan mengarahkan bekas pembantunya Rizal untuk meminta rasuah itu dan persoalan kemudian timbul sama ada Rizal adalah seorang ahli politik yang berpengaruh untuk membuat tuntutan itu.

“Memandangkan kelebihan tertuduh dan berdasarkan fakta pengakuannya sendiri bahawa beliau ‘tidur dengan PM’, sangat mustahil Rizal membuat permintaan untuk dirinya sendiri. Tertuduh juga mencadangkan Rizal menggunakan namanya untuk meminta rasuah. Hakikat bahawa tertuduh menggunakan Rizal untuk meminta rasuah adalah konsisten dengan modus operandinya,” katanya.

Dalam penghujahan di akhir kes pembelaan, pihak pendakwaan berkata tiada sebab untuk saksi utama Rayyan Radzwill dan Saidi membuat kes terhadap tertuduh.

“Mengapa Rayyan Radzwill, Saidi dan Rizal bersekongkol untuk mengenakan tertuduh? Tertuduh mendakwa kesemua saksi itu adalah pesalah. Dan untuk menyelamatkan diri atas kesalahan itu, mereka menuding jari kepadanya. Keseluruhannya versi tertuduh dianggap tidak masuk akal.

“Bukti didedahkan selepas RM1.5 juta telah diambil dari bank dan diserahkan kepada tertuduh. Gambaran daripada kejadian itu seperti yang diterangkan oleh Saidi mematahkan sebarang cadangan bahawa beliau sengaja membuat cerita untuk melibatkan tertuduh,” kata pendakwaan sambil menambah ia telah membuktikan tuduhan meminta melampaui keraguan yang munasabah.

Pada 23 Februari, pihak pembelaan menutup kes selepas memanggil dua saksi, Rosmah dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.

Hakim Mahkamah Tinggi Mohamed Zaini Mazlan menetapkan 5 April untuk mendengar penghujahan lisan daripada pihak pendakwaan dan pembelaan.

Pada 18 Februari tahun lepas, Rosmah, 70, diperintah membela diri atas tiga pertuduhan itu selepas pihak pendakwaan berjaya membuktikan kes prima facie terhadapnya.

Beliau menghadapi satu pertuduhan meminta RM187.5 juta dan dua tuduhan menerima rasuah berjumlah RM6.5 juta daripada bekas Pengarah Urusan Jepak Holdings, Saidi.

Suapan itu didakwa diterima melalui Rizal, sebagai upah membantu Jepak Holdings mendapatkan Projek Bersepadu Sistem Solar Photovoltaic Hibrid serta penyelenggaraan dan operasi Genset atau diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.


PRN Melaka: Sabtu cuti khas

Kerajaan Melaka mengisytiharkan Sabtu ini, 20 November 2021, sebagai Hari Kelepasan Am Khas bagi membolehkan rakyat Melaka menunaikan tanggungjawab mengundi sempena Pilihan Raya Negeri (PRN).

Setiausaha Kerajaan Negeri, Datuk Kamel Mohamad berkata penetapan Hari Kelepasan Am Khas itu dibuat berdasarkan peruntukan Subseksyen 9 (1) Akta Hari Kelepasan 1951 (Akta 369).

Ia bagi membolehkan rakyat Melaka menjalankan tanggungjawab mereka sebagai pengundi sempena PRN Melaka,’ katanya dalam satu kenyataan hari ini.

PRN Melaka diadakan berikutan pembubaran Dewan Undangan Negeri (DUN) pada 4 Oktober lepas setelah empat Ahli Dewan Undangan Negeri (ADUN) menarik sokongan terhadap Ketua Menteri Datuk Seri Sulaiman Md Ali, dan Suruhanjaya Pilihan Raya (SPR) menetapkan hari pengundian pada Sabtu ini.


Puad dakwa bekas pemimpin mahu lihat UMNO ranap dan Zahid lemah

Bekas pemimpin yang menyerang UMNO sebenarnya mahu melihat parti itu ranap pada Pilihan Raya Negeri (PRN) di enam negeri nanti, kata Datuk Puad Zarkashi.

Ahli Majlis Tertinggi (MT) UMNO itu membidas bekas pemimpin parti itu yang dipecat sebelum ini sebagai penakut kerana sekadar menumpang parti lain, malah tindakan mereka itu sebenarnya mahu memastikan kedudukan Presiden parti, Datuk Seri Ahmad Zahid Hamidi semakin lemah.

“Kluster ini tidak berani tubuh parti baharu. Mereka tumpang rumah orang lain. Mereka ini mahu ranapkan UMNO. Bolehlah politik mereka terus hidup,” katanya dalam hantaran di Facebook.

Kenyataan Puad itu sebagai reaksi balas terhadap beberapa bekas pemimpin parti itu, baru-baru Khairy Jamaluddin Abu Bakar meramalkan UMNO bakal ‘bungkus’ pada PRN nanti.

Sementara itu, beberapa bekas pemimpin UMNO juga kini berada sepentas dalam kempen politik Perikatan Nasional (PN) di beberapa buah negeri yang bakal mengadakan PRN, antaranya Tan Sri Annuar Musa dan Tan Sri Noh Omar.

“Ada yang tidak mahu menumpang. Mereka hanya mahu UMNO kalah teruk enam PRN. Negeri ini bukan milik UMNO. Mereka hanya mahu Zahid lemah. Senang mereka masuk balik dan menguasai UMNO,” ujarnya lagi.

Khairy sebelum ini berkata UMNO bakal ‘bungkus ’ sebagai respons kepada bekas Naib Presiden, Datuk Seri Hishammuddin Hussein, yang membidas “jemputan sinis” dibuat Zahid dan Setiausaha Agung, Datuk Asyraf Wajdi Dusuki kepada ahli yang dipecat dan digantung untuk menghadiri Perhimpunan Agung UMNO (PAU) 2023.

Hishammuddin berkata, tindakan sebegitu “tidak membantu langsung usaha memulihkan kedudukan parti dalam memenangi hati ahli-ahli di akar umbi”, kerana mereka mahukan “UMNO yang asal”.

Terdahulu, Zahid berkata, bekas ahli UMNO yang merindui PAU boleh hadir menjadi pemerhati di luar Dewan Merdeka, manakala Asyraf berkata, mereka boleh menghadiri PAU yang bermula hari ini hingga 10 Jun.


Mata wang Singapura tertinggi sepanjang masa atasi ringgit semalam

Dolar Singapura mencecah paras tertinggi sepanjang masa berbanding ringgit pada Isnin (23 Mei), lapor Channel News Asia (CNA).

Dolar Singapura mencapai rekod tertinggi RM3.1964 pada 1.48 tengah hari Isnin, sebahagian besarnya disebabkan oleh pengukuhan dalam dolar Singapura kemudiaan susut kepada RM3.1950 pada akhir dagangan, menurut laporan berita itu yang memetik ketua analisis FX di MonFX, Simon Harvey .

“Sebaliknya faktor teknikal dasar monetari Singapura yang mencipta paras tertinggi ini sepanjang masa,” katanya dipetik sebagai berkata.

Analisis FX itu juga berkata sentimen di China juga mempengaruhi situasi tersebut.

Harvey berkata laporan Presiden Amerika Syarikat Joe Biden sedang menimbang pemotongan tarif ke atas barangan China membantu menaikkan yuan ke paras tertinggi sejak 5 Mei.

“Dengan yuan memegang bahagian terbesar dalam bakul S$NEER Singapura, kenaikan dalam yuan mengheret dolar Singapura lebih tinggi juga apabila peniaga mata wang melihat untuk mengimbangi susut nilai dalam dolar Singapura berbanding yuan dengan mata wang lain,” katanya lagi.

Setakat 9.01 pagi hari ini, ringgit berada pada 3.1925/1955 berbanding dolar Singapura.

Bank pusat republik itu, MAS menggubal dasar monetari dengan menetapkan laluan bagi jalur dasar S$NEER – kadar pertukaran berkesan nominal dolar Singapura – untuk memastikan kestabilan harga dalam jangka sederhana.

Singapura mengetatkan pendirian dasar monetarinya pada April 2022 yang menjadi asas pembentukan polisi pada Oktober 2021 dan Januari 2022, bertujuan untuk memperlahankan momentum inflasi dan membantu memastikan kestabilan harga jangka sederhana.

Pada Isnin, Inflasi Teras MAS meningkat kepada 3.3 peratus bagi tahun ke tahun pada April 2022 daripada 2.9 peratus pada Mac, dipacu oleh inflasi yang lebih tinggi untuk makanan, runcit & barangan lain, serta elektrik & gas.

Lonjakan pada April dilaporkan adalah paras tertinggi sejak Februari 2012.


MOU bersama PH Sabah, GRS belum ada keputusan

Gabungan Rakyat Sabah (GRS) akan mengadakan perbincangan bersama presiden dan pengerusi parti-parti komponen dalam gabungan itu berhubung cadangan Pakatan Harapan (PH) Sabah untuk menandatangani memorandum persefahaman (MOU) dengan mereka.

Pengerusi GRS Datuk Hajiji Noor berkata, cadangan PH Sabah itu akan diteliti terlebih dahulu dan beliau belum boleh membuat sebarang kenyataan lanjut sebelum mengadakan perbincangan bersama semua presiden dan pengerusi parti komponen GRS, lapor Bernama.

GRS terdiri daripada gabungan Perikatan Nasional (Bersatu, STAR, SAPP, PAS dan Gerakan), Barisan Nasional (UMNO, MCA, MIC, PBRS) dan Parti Bersatu Sabah (PBS).

Hajiji yang juga Ketua Menteri Sabah berkata Setiausaha Agung DAP Lim Guan Eng ada bertemu dengan beliau baru-baru ini dan telah bangkitkan berhubung cadangan berkenaan.

“Tetapi, dalam perkara ini saya belum boleh membuat sebarang ulasan (lanjut) sehingga saya duduk berbincang dengan rakan-rakan parti dalam GRS. Kita akan meneliti cadangan ini dan kemudian akan buat satu kenyataan,” katanya.

Hajiji berkata demikian ketika diminta mengulas mengenai rancangan pemimpin PH Sabah untuk menandatangani MOU dengan kerajaan GRS, seperti perjanjian PH dengan Putrajaya pada September.

Terdahulu, Presiden Pertubuhan Kinabalu Progresif Bersatu (UPKO) Datuk Seri Wilfred Madius Tangau berkata MOU itu bertujuan menjalin kerjasama bipartisan demi mencapai kestabilan politik di Sabah.

PH Sabah difahamkan mengadakan mesyuarat berhubung pemeteraian MOU itu malam tadi, sama ada akan meneruskan rancangan berkenaan dalam keadaan semasa atau pun sebaliknya.


Insiden Terusan Suez : Penghantaran bekalan ke Asia mungkin terjejas

Insiden sebuah kapal kontena sepanjang 400 meter yang terkandas di Terusan Suez mungkin akan memberi kesan kepada bekalan barangan dari Eropah, kata Singapura.

Menteri Pengangkutan Singapura Ong Ye Kung berkata sekiranya kapal tersebut gagal dialihkan dengan segera ia akan menghalang banyak kapal berlayar dan benua Asia dimana banyak kapal menggunakan laluan utama itu mungkin akan terkandas.

“Halangan yang berlanjutan ini, akan menyebabkan beberapa pengeluaran inventori terjejas. Insiden itu menghalang kapal daripada berlayar ke sekitar benua Afrika – Tanjung Harapan – dan seterusnya ke Asia.

“Tempoh perjalanan akan bertambah antara seminggu atau dua minggu,” katanya dalam catatan yang dimuat naik menerusi akaun Facebooknya.

Sekiranya gangguan itu berterusan, Ong berkata, PSA, pengendali pelabuhan Singapura, menjangkakan berlaku kelewatan setelah syarikat perkapalan mengubah jadual perjalanan kapal mereka.

“Mereka harus merancang lebih awal dan memastikan operasi tetap berjalan lancar,” kata Ong.

Ong juga memaklumkan kapal kontena berkenaan tersadai di Terusan Suez akibat ribut yang berlaku sehingga menyebabkan kesesakkan di laluan perdagangan perkapalan yang terpenting di dunia dengan ia menjadi laluan kepada kira-kira 10 peratus pedagangan antarabangsa


GRS garis empat teras perjuangan jamin kemakmuran Sabah: Hajiji

Gabungan Rakyat Sabah (GRS) menggariskan empat teras yang menjadi keutamaan dalam perjuangannya, tambahan kepada Agenda Sayangi Sabah yang termaktub dalam Akujanji GRS pada Pilihan Raya Negeri Ke-16 (PRN-16), September 2020.

Empat teras berkenaan adalah ‘Sabah First’; ‘Sabah Forward’; ‘Sabah Prosper’; dan ‘Sabah United’.

Ketua Menteri Datuk Hajiji Noor berkata teras Sabah First bakal menganjak status negeri ke kedudukan teratas dalam pelbagai aspek pembangunan, selain menjadi pegangan untuk membuat susulan setiap perkara dalam siri perundingan berkaitan tuntutan hak Sabah dalam Perjanjian Malaysia 1963 (MA63).

Beliau yang juga Pengerusi GRS dan Ketua Badan Pimpinan Bersatu Sabah berkata ia tidak bermaksud bahawa gabungan itu mengetepikan kepentingan nasional, namun sebagai wadah tempatan, amanah dan tanggungjawab besar adalah memperjuangkan kepentingan negeri sebagai keutamaan nombor satu.

“Kita yakin dan percaya, sebagai salah satu komponen penting negara, matlamat membina Sabah yang lebih maju dan berjaya perlu diangkat sebagai agenda nasional demi menjamin kemakmuran dan kelestarian Persekutuan Malaysia,” katanya pada majlis pelancaran rasmi GRS di Kota Kinabalu, hari ini.

Sementara teras ‘Sabah Forward’ pula menekankan usaha ke arah membentuk pemikiran, menghalakan perspektif dan memimpin tindakan secara strategik dan berfokus dalam membina masa depan negeri.

“Sikap, tindakan, masa dan segala sumber di Sabah perlu ditumpu dan dihalakan ke hadapan demi membina legasi kemajuan untuk dinikmati dan diwarisi generasi akan datang. Menerusi ‘Sabah Prosper’, GRS menekankan kesunggguhan dan komitmen melaksana serta menjayakan Agenda Sayangi Sabah.

“Ia akan dilaksana dan dijayakan melalui pelan pembangunan negeri iaitu Halatuju Sabah Maju Jaya (SMJ) yang dirangka untuk mengisi lompong ditinggalkan pentadbiran lalu. Sungguhpun mewarisi trend kemerosotan ekonomi, ditambah cabaran Covid-19, kita berupaya bangkit melalui pelan ini.

“Alhamdulillah, sebagaimana yang dibentangkan dalam Majlis Setahun Hala Tuju SMJ baru-baru ini, banyak kemajuan yang sudah mula dicapai. Teras ‘Sabah United’ pula merujuk kepentingan kesatuan rakyat Sabah dalam mencapai tiga teras awal yang digariskan dalam perjuangan GRS,” katanya.

Hajiji berkata GRS turut menggariskan dua prinsip politik dalam menggerakkan gabungan berkenaan iaitu, Politik Pembangunan dan Politik Akomodasi atau keterbukaan.


SIRIM buat ujian, kawalan ketat pelitup muka bukan perubatan

SIRIM Berhad menegaskan mengenai komitmennya terhadap keselamatan awam bagi memastikan kawalan kualiti yang ketat terhadap pengeluaran pelitup muka bukan perubatan.

Ketua Pegawai Eksekutif SIRIM QAS International, Nur Fadhilah Muhammad berkata pihaknya telah melakukan ujian ketat, pemeriksaan dan pensijilan terhadap pelitup muka bukan perubatan yang dijual di pasaran bagi memastikan kualiti dan keselamatan produk berkenaan.

“Kini, terdapat begitu banyak pelitup muka bukan perubatan di pasaran. Pengguna perlu tahu bahawa produk yang dibeli mereka adalah berkualiti, selamat dan berfungsi dengan baik.

“Ujian yang kami lakukan akan menentukan sama ada ia melindungi pengguna daripada agen berjangkit atau sama ada pengguna selesa menggunakannya selain dapat bernafas dengan baik.

“Di SIRIM QAS International, kami amat mengutamakan keselamatan pengguna. Ini sentiasa menjadi objektif bagi semua ujian dan pensijilan kami, terhadap mana-mana produk atau perkhidmatan.

“Kita juga memastikan penelitian dilakukan terhadap pelitup muka, kerana kita bukan sahaja berperanan melindungi rakyat daripada virus COVID-19, tetapi juga akan terus menjaga kesihatan dan kebersihan masyarakat umum,” kata Nur Fadhilah seperti dilapor Bernama.

Prosedur itu dijalankan terhadap semua jenis pelitup muka bukan perubatan, yang diuji berdasarkan piawaian SIRIM 40, CWA 17553, AFNOR SPEC S76-001, MS 2323 atau BS EN 149.

Hanya selepas menjalani audit pensijilan dan lulus semua ujian, sesuatu produk itu akan diberi label MS SIRIM, yang diiktiraf oleh pengguna sebagai jaminan bahawa ia selari dengan tujuan produk dan selamat digunakan.

Nur Fadhilah berkata SIRIM QAS International juga bersedia membantu pengilang dan pengimport pelitup muka bukan perubatan mematuhi peraturan dan menunjukkan bahawa mereka mengutamakan kepentingan dan keselamatan pengguna.

“Saya menggesa semua pihak yang berkaitan untuk menghubungi SIRIM QAS International untuk sebarang penjelasan dan nasihat lanjut mengenai proses ujian dan pensijilan,” katanya.

Pada 7 April, Kementerian Perdagangan Dalam Negeri dan Hal Ehwal Pengguna (KPDNHEP) mengumumkan berkuat kuasa 1 Jan 2023, pelitup muka bukan perubatan perlu mempunyai pensijilan dan pelabelan SIRIM sebelum ia dijual di Malaysia.

Syarikat yang gagal mematuhi peraturan boleh didenda sehingga RM200,000 bagi kesalahan pertama dan meningkat tidak melebihi RM500,000 untuk kesalahan berikutnya.

Bagi individu (pengilang/pengimport), pesalah kali pertama boleh didenda sehingga RM100,000 atau penjara sehingga tiga tahun atau kedua-duanya sekali.

Pesalah berulang boleh didenda sehingga RM250,000 atau penjara sehingga lima tahun atau kedua-duanya sekali.


Mogok: Perkhidmatan kereta api Britain hampir lumpuh

Sistem perkhidmatan kereta api Britain sekali lagi terhenti pada Sabtu (25 Jun) sementara penerbangan di Eropah terganggu susulan tindakan pekerja melancarkan mogok kerana tidak berpuas hati dengan gaji yang diperoleh.

Berpuluh-puluh ribu pekerja kereta api di UK melancarkan mogok terbaharu sepanjang hari berhubung gaji dan jaminan pekerjaan, menghalang rancangan orang ramai pada hujung minggu setelah berdepan mogok serupa pada Selasa dan Khamis.

Hanya kira-kira satu perlima daripada perkhidmatan ditetapkan untuk beroperasi, dengan perkhidmatan tersebut bermula lebih lewat pada waktu pagi daripada biasa dan ditetapkan untuk tamat seawal jam 6.30 petang.

Kesatuan kereta api (RMT) menegaskan tindakan minggu ini adalah perlu kerana gaji yang diberikan telah gagal menampung pekerja seiring dengan inflasi di United Kingdom (UK), yang telah mencecah paras tertinggi sejak 40 tahun dan berada di landasan untuk terus meningkat.

Setiausaha Agung RMT, Mick Lynch berkata, ahlinya tetap mempertahankan langkah untuk meminta kenaikan gaji dan jaminan pekerjaan.

“Dalam ekonomi moden, pekerja perlu diberi ganjaran yang sewajarnya untuk kerja mereka, menikmati keadaan yang baik dan mempunyai ketenangan fikiran bahawa pekerjaan mereka tidak akan diambil daripada mereka,” tambahnya.

Ketua Eksekutif Network Rail Andrew Haines berkata: “Amat malang apabila keputusan RMT untuk melaksanakan satu lagi mogok pramatang tidak perlu sehingga menjejaskan orang ramai pada Sabtu.”

“Sebahagian kecil kereta api akan beroperasi berbanding perkhidmatan biasa pada Sabtu, dengan tren bermula lewat pada waktu pagi dan berakhir lebih awal pada waktu petang.”

Britain, seperti kebanyakan negara Eropah, mengalami inflasi yang mencanak dan pertumbuhan ekonomi yang tidak stabil, meningkatkan prospek mogok musim panas di seluruh benua.

Kakitangan dari syarikat penerbangan tambang murah Ireland, Ryanair melancarkan mogok di Sepanyol, Itali, Perancis, Portugal dan Belgium pada Sabtu, memaksa pembatalan dua penerbangan antara Lisbon dan Brussels.

Di Belgium, pemberhentian itu bermakna hanya 41 peratus penerbangan Ryanair meninggalkan lapangan terbang Charleroi dekat Brussels pada Sabtu dan secara keseluruhan syarikat penerbangan tambang murah itu terpaksa membatalkan 127 penerbangan antara Jumaat dan Ahad, kata seorang jurucakap lapangan terbang.

Situasi di Belgium bertambah rumit dengan mogok tiga hari oleh kakitangan Brussels Airlines yang berakhir Sabtu yang telah memaksa syarikat penerbangan dimiliki oleh gergasi Jerman Lufthansa itu membatalkan 60 peratus – atau kira-kira 300 – penerbangannya sejak Khamis. – Agensi


Semua parti perlu bekerjasama wujud kestabilan politik negara: Muhyiddin

Ketika negara masih dalam peringkat pemulihan susulan pandemik Covid-19, peranan politik yang stabil mampu menjana semula pembangunan dan memacu pertumbuhan ekonomi negara.

Justeru, Pengerusi Perikatan Nasional (PN) Tan Sri Muhyiddin Yassin berkata semua parti politik termasuk Pakatan Harapan (PH) dan Barisan Nasional (BN) bekerjasama demi membentuk kestabilan politik di dalam negara.

Muhyiddin yang juga Presiden Bersatu berkata kestabilan politik penting dalam usaha negara untuk pulih daripada pandemik Covid-19, lapor Bernama.

Menurutnya, sudah tiba masanya semua parti politik melakukan pengorbanan dan mengetepikan perbezaan untuk mengeset semula negara.

“Parti-parti politik tidak kira siapa, BN, PH, atau PN, kita mesti cari jalan bersama. Mesti ada pengorbanan. Kalau boleh bekerjasama lebih bagus.

“Tidak senang, tapi itu adalah salah satu cara untuk selesaikan masalah,” katanya kepada pemberita selepas menghadiri Majlis Rumah Terbuka anjuran Gerakan Pulau Pinang, hari ini.

Muhyiddin yang juga Ahli Parlimen Pagoh berkata di luar negara ada akta “Confidence and Supply Act” (CSA) dan ini mungkin adalah antara salah satu penyelesaian untuk membentuk kerajaan yang stabil.

“Isu ini besar. sewajarnya mana-mana pihak yang berminat dan memikirkan kepentingan negara, duduk bersama untuk membentuk kerajaan yang stabil dan amanah,” kata bekas Perdana Menteri itu.

Semalam, beliau berkata semua parti wajar duduk semeja berbincang bagi mengelakkan pertembungan banyak penjuru pada pilihan raya umum ke-15 (PRU-15) yang kelak bakal mengundang padah kepada rakyat dan negara.

“Persoalannya bersediakah kita nak duduk? Apakah asas yang mereka nak bincang, nak runding dan bilakah dapat diputuskan perkara itu supaya naratif yang kita nak buat difahami oleh semua.

“Kalau tak faham nanti orang kata ini apa pasal buat macam ni? Kenapa dia lawan dia? Pada saya setakat ini belum ada pertemuan rasmi atau perbincangan yang nak dibuat.

“Saya fikir ada wajar juga usaha ini dapat diberi perhatian oleh semua pimpinan parti-parti terlibat,” katanya.


Pengeluaran RM10k tak jejas strategi pelaburan KWSP

Kemudahan pengeluaran khas RM10,000 tidak akan menjejaskan strategi pelaburan Kumpulan Wang Simpanan Pekerja (KWSP) bagi 2022, kata Ketua Pegawai Eksekutif, Datuk Seri Amir Hamzah Azizan.

Beliau berkata KWSP sentiasa mempunyai kapasiti untuk melaksanakannya, namun tumpuan sepanjang masa adalah untuk membantu ahli memulihkan simpanan selepas pengeluaran kerana penting untuk mereka mempunyai keseimbangan bagi persaraan jangka panjang, lapor Bernama.

“Skim tersebut telah dibenarkan oleh kerajaan dan ia akan dilaksanakan, KWSP akan menyokong sepanjang tempohnya,” katanya kepada pemberita selepas majlis pelancaran Polisi Pelaburan Mampan KWSP dan Ikrar Pengurus Dana Luar di sini, pada Khamis.

Polisi tersebut dilancarkan oleh Menteri Kewangan, Tengku Datuk Seri Zafrul Abdul Aziz.

Pada 16 Mac, Perdana Menteri, Datuk Seri Ismail Sabri Yaakob mengumumkan kerajaan membenarkan pengeluaran khas caruman KWSP sebanyak RM10,000 bagi meringankan beban Keluarga Malaysia yang masih terkesan susulan pandemik COVID-19.

Ahli KWSP boleh mula memohon bagi pengeluaran khas itu menerusi portal pengeluarankhas.kwsp.gov.my yang juga boleh diakses melalui aplikasi mudah alih i-Akaun bermula esok, 1 April.

Selain itu, Amir Hamzah berkata KWSP amat yakin dengan pembukaan semula sempadan antarabangsa negara yang ditetapkan esok dan akan boleh merangsangkan landskap pelaburan meliputi pelabur asing dan domestik.

“Pembukaan semula sempadan adalah baik untuk Malaysia, jadi ia mendorong menggalakkan dan semua perkara bergerak semula.

“Dari sudut pandang portfolio pelaburan, kami yakin Malaysia akan menyaksikan pertumbuhan kembali semula ke dalam negara, dan bagi kami, ia penting kerana portfolio domestik merupakan pendorong yang amat kukuh bagi kami dalam ruang ini,” katanya.

Beliau berkata KWSP terus mempelbagaikan pelaburannya, dan giat meninjau peluang lebih baik dengan Malaysia kekal sebagai pasaran utama.


PAS serah kepada PM isytihar tarikh PRU-15: Tuan Ibrahim

Terpulang kepada Perdana Menteri Datuk Seri Ismail Sabri Yaakob untuk menentukan tarikh yang sesuai bagi mengadakan pilihan raya umum ke-15 (PRU-15), kata PAS.

Timbalan Presidennya, Datuk Seri Tuan Ibrahim Tuan Man berkata terserah kepada Ismail Sabri untuk membubarkan Parlimen sekalipun diadakan semasa musim banjir, bagaimanapun beberapa faktor khususnya melibatkan keselamatan rakyat semasa bencana juga perlu diteliti.

“Sekiranya Parlimen ingin dibubarkan, kerajaan perlu mengambil kira semua faktor dan apa pun kita serah kepada Perdana Menteri, Datuk Seri Ismail Sabri Yaakob untuk mengisytiharkan tarikh PRU15,” katanya dipetik laporan BH hari ini.

Tuan Ibrahim terdahulu merasmikan Sambutan Hari Ozon Sedunia 2022 Peringkat Kebangsaan di Gamuda Cove hari ini.

Beliau juga membangkitkan berhubung persediaan pihak polis yang berkemungkinan berhadapan kekangan tenaga kerja kerana terpaksa mengiring peti undi dan pada masa sama menjaga keselamatan negeri yang berhadapan banjir.

Katanya, mengikut akta pilihan raya, anggota polis perlu mengawal dan mengiringi setiap peti undi dan tugasan itu tidak boleh dilakukan oleh agensi lain demi keselamatan.

Terdahulu, Perikatan Nasional (PN) dalam satu kenyataan awal hari ini menegaskan semua Jemaah Menterinya menolak langkah untuk mengadakan PRU-15 semasa musim banjir.

Timbalan Pengerusi PN, Datuk Dr Dominic Lau Hoe Chai, pendirian itu dinyatakan Menteri PN semasa mesyuarat Kabinet pada Rabu lalu dan mengakui barisan menteri juga mempunyai perbezaan pendapat mengenai tarikh PRU-15.

“Menteri Kabinet PN menentang pelaksanaan (PRU-15 ketika musim tengkujuh) dan percaya bahawa kita harus bertindak membantu rakyat untuk menghadapi risiko banjir. Ini membuktikan bahawa PN adalah sebuah gabungan yang prihatin.

“Bagi GERAKAN, kami menolak sekeras-kerasnya langkah mengadakan PRU-15 pada akhir tahun ini (ramalan negara dilanda banjir) kerana keselamatan rakyat sewaktu musim tengkujuh perlu diutamakan

“PRU-15 boleh diadakan selewat-lewatnya menjelang September tahun depan. Jadi tidak perlu tergesa-gesa untuk mengadakan PRU pada penghujung tahun ini dan berdepan risiko banjir,” katanya dalam satu kenyataan.

Spekulasi berhubung tarikh PRU-15 semakin dekat selepas Presiden UMNO, Datuk Seri Ahmad Zahid Hamidi berkata kesediaan jentera partinya bersedia untuk berkempen dan meredah banjir jika diadakan semasa musim tengkujuh.

Selain itu, Ismail Sabri juga memberitahu sebelum ini tarikh PRU-15 semakin dekat dan sudah tidak lama lagi.

Dalam pada itu Tuan Ibrahim yang juga Menteri Alam Sekitar dan Air turut memberi bayangan PAS masih mengharap kerjasama BN bagi menghadapi PRU-15.

Menurutnya, Pemukiman PAS yang diadakan di Langkawi, Kedah baru-baru ini memutuskan parti itu tidak akan bekerjasama dengan BN adalah bersifat anjal dan masih belum muktamad.

Katanya, PAS mengenal pasti terdapat kira-kira 25 kerusi panas Parlimen dan sekiranya berlaku pertembungan kedua-dua parti akan berhadapan kerugian.

“Kita berpendapat kerusi kritikal sebegini perlu diadakan perbincangan dan saya menerima maklumat mereka (BN) positif mengenai perkara ini dan perbincangan masih belum diadakan setakat ini, “katanya.


Zahid boleh dikenakan tindakan sekiranya masih bekerjasama dengan Anwar, DAP

Bekas Ahli Majlis Tertinggi UMNO Datuk Seri Nazri Aziz mengingatkan Presiden parti Datuk Seri Ahmad Zahid Hamidi supaya tidak membelakangi keputusan Perhimpunan Agung UMNO (PAU) 2020 yang sudah membuat keputusan menolak kerjasama dengan PKR dan DAP.

Ahli Parlimen Padang Rengas itu berkata, Zahid tidak boleh sewenang-wenangnya mengubah keputusan itu kerana jika mahu diubah ia perlu mengadakan perbincangan dengan Ahli-Ahli Parlimen Barisan Nasional (BN).

Mendedahkan kepada Agenda Daily, Nazri berkata, Zahid tidak pernah memanggil Ahli-Ahli Parlimen BN untuk membincangkan perkara itu, termasuk dirinya.

“Ia macam ini, saya sendiri tidak tahu menahu, tetapi kepada saya sekarang ini, kalau hendak bercakap tentang kerjasama atau apa sahaja, ia mesti bincang dengan Ahli Parlimen BN. Jadi saya sebagai seorang Ahli Parlimen BN saya tak tahu ada kerjasama dengan PKR ini.

“Zahid tidak boleh buat keputusan untuk kita, ini bukan keputusan parti ini keputusan Ahli Parlimen BN, sebenarnya yang penting untuk memanggil Ahli Parlimen BN duduk dan berbincang, bukan Zahid wakili dia sebagai pandangan parti.

“Kemudian kalau dia bekerjasama dengan PKR kita kena bersetuju tak semestinya begitu, Ahli Parlimen kita ada fikiran dan pendirian sendiri,” katanya kepada Agenda Daily hari ini.

Dalam pada itu ketika ditanya apa akan terjadi sekiranya Zahid tetap dengan keputusan untuk menjalinkan kerjasama dengan PKR, Nazri berkata Zahid mungkin akan dikenakan tindakan oleh parti kerana melanggar ketetapan semasa PAU lalu.

“Kalau dia buat keputusan sendiri, parti akan ambil tindakan ke atas Zahid kerana membelakangkan keputusan pada PAU, kalau dia langgar macam mana dia tak kebal kita ada keputusan muktamad No Anwar No DAP,” katanya.

UMNO pada PAU2020 menegaskan pendirian parti itu menolak sebarang kerjasama dengan  PKR dan DAP pada PRU-15.

Bagaimanapun selang beberapa hari selepas PAU pada Mac lalu, Zahid dan Presiden PKR, Datuk Seri Anwar Ibrahim dikaitkan dengan satu pakatan sulit selepas tular klip audio perbualan antara kedua-dua mereka di media sosial.

Nazri mengulas mengenai gagasan baharu jajaran Pakatan Harapan-UMNO (Jajaran Harapan), yang bakal direalisasikan menjelang Pilihan Raya Umum Ke-15 (PRU15) bagi menghadapi Perikatan Nasional (PN).

Terdahulu, Ahli Majlis Pimpinan Pusat (MPP) PKR, Datuk Abdullah Sani Abdul Hamid ketika membayangkan perkara itu berkata, dalam politik yang sering mengalami kedinamikan semasa dan gagasan itu boleh dibentuk sepertimana gabungan politik sebelum ini.

Beberapa hari lalu tular poster ‘Jajaran Harapan’ yang menunjukkan Zahid bersama kepemimpinan PH – Presiden PKR Datuk Seri Anwar Ibrahim; Setiausaha Agung DAP Lim Guan Eng, dan Presiden AMANAH Mohamad Sabu.

Terdahulu Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya PN ketika PRU15 nanti.


Gempa bumi landa tengah New Zealand dan Mexico

Gempa bumi dengan magnitud 5.8 menggegarkan tengah New Zealand pada petang Khamis, menurut penyedia perkhidmatan penyelidikan geosains New Zealand.

Gempa berlaku pada 21:07 waktu tempatan (0907 GMT) 30 km timur laut Pas Perancis di hujung utara Pulau Selatan New Zealand, pada kedalaman 51 km, kata GNS Science, yang menyifatkannya sebagai “gempa bumi yang kuat”, lapor Xinhua menurut Bernama.

Gegaran itu dirasai di Wellington dan di seluruh tengah New Zealand. Lebih 44,000 orang dilaporkan merasai gegaran itu dan tiada laporan mengenai kemalangan atau kerosakan struktur setakat ini.

New Zealand kerap mengalami aktiviti seismik kerana terletak di hujung barat daya zon besar yang berbentuk ladam gunung berapi dan gempa bumi, di sekitar pinggir Lautan Pasifik — yang disebut Lingkaran Api Pasifik.

Sementara itu, di Mexico gempa bumi dengan magnitud 6.8 menggegarkan wilayah Michoacan, pada 0616 GMT Khamis, menurut Tinjauan Geologi AS.

Menurut Xinhua, pusat gempa, dengan kedalaman 24.119 km, pada mulanya dikesan pada 18.3081 darjah lintang utara dan 102.9226 darjah bujur barat.


MPN jamin tangani segera tiga isu dihadapi komuniti perniagaan

Majlis Pemulihan Negara (MPN) memberi jaminan akan menangani segera isu yang dihadapi komuniti perniagaan seperti aliran tunai, pembiayaan serta kekurangan tenaga kerja.

Pengerusi MPN, Tan Sri Muhyiddin Yassin berkata dua Jawatankuasa Tindakan Khas yang telah dibentuk oleh MPN akan membentangkan laporan dan cadangan masing-masing berkaitan isu yang dihadapi itu.

“Saya telah mengadakan lawatan kerja satu hari ke Kuching, Sarawak selaku Pengerusi Majlis Pemulihan Negara (MPN). Dalam lawatan tersebut, saya berpeluang bertemu dengan para pemain industri negeri ini menerusi satu sesi libat urus (townhall) dengan mereka.

“Dalam sesi tersebut, saya berkongsi dengan para peserta tentang fokus dan hala tuju pemulihan negara terutama dalam meningkatkan kesejahteraan hidup rakyat melalui pemberian bantuan dan pemulihan segera dalam semua sektor, terutama sektor-sektor kritikal.

“Saya juga telah mengumumkan penubuhan Majlis Pemulihan Negeri yang akan memberi fokus lebih spesifik kepada isu-isu di negeri ini bagi memastikan langkah penyelesaian yang lebih cepat dan proaktif dapat dilaksanakan,” katanya dalam kenyataan malam tadi.

Bekas Perdana Menteri itu berkata MPN akan bersidang buat kali keenam esok bagi membincangkan beberapa isu berkaitan usaha pemulihan negara.

“Isu-isu ini sangat penting untuk ditangani segera bagi memastikan momentum pemulihan negara terus berjalan dengan baik dan mampu melangkau pencapaian tahun-tahun sebelum pandemik,” katanya.

Muhyiddin berkata pada pertemuan itu pemain industri turut membangkitkan isu polisi kabotaj, gangguan dalam rantaian bekalan yang menyebabkan peningkatan kos barangan di Sarawak serta isu-isu lain berkaitan keperluan untuk kelangsungan perniagaan.

“Mengenai isu sosial pula, mereka melahirkan kerisauan tentang impak kepada sektor pendidikan akibat penutupan sekolah dan institusi pendidikan sehingga berlaku ketinggalan dan keciciran dalam pembelajaran.

“Antara yang telah dibangkitkan oleh pemegang-pemegang taruh dalam kalangan komuniti perniagaan Sarawak ialah isu kekurangan tenaga kerja dan masalah mendapatkan pembiayaan segera oleh sektor Perusahaan Kecil dan Sederhana (PKS) dalam pelbagai bidang,” katanya.


Najib bukan lagi ahli Parlimen, kata mahkamah

MAHKAMAH Tinggi Kuala Lumpur hari ini menolak permohonan bekas perdana menteri, Datuk Seri Najib Razak yang sedang menjalani hukuman penjara untuk mencabar keputusan Jabatan Penjara tidak membenarkannya menghadiri sidang Dewan Rakyat, lapor The Malaysian Insight.

“Tidak ada lagi sidang Parlimen untuk dia (Najib) hadir.

“Sudah jelas apabila Parlimen dibubar, penggalnya berakhir. Pemohon (Najib) bukan lagi ahli Parlimen,” kata Hakim Ahmad Kamal Md Shahid ketika membacakan penghakimannya pagi tadi.

Bulan lalu, Najib memfailkan permohonan untuk memulakan prosiding semakan kehakiman terhadap kerajaan kerana tidak membenarkannya menghadiri sidang Dewan Rakyat yang dijadualkan antara 3 Oktober hingga 29 November 2022.

Najib menjalani hukuman penjara 12 tahun mulai 23 Ogos lalu selepas gagal mengetepikan sabitan dan hukuman kesalahan penyelewengan dana SRC International RM42 juta.

Perdana Menteri Ismail Datuk Seri Ismail Sabri Yaakob pada 10 Oktober lalu mengumumkan pembubaran Parlimen ke-14 bagi memberi laluan kepada Pilihan Raya Umum ke-15.

Suruhanjaya Pilihan Raya (SPR) kemudiannya menetapkan 19 November 2022 sebagai tarikh pengundian dan penamaan calon ditetapkan 5 November ini.


BNM naikkan lagi OPR, kadar faedah pinjaman bank dijangka meningkat

Jawatankuasa Dasar Monetari (MPC) Bank Negara Malaysia (BNM) menaikkan sekali lagi kadar dasar semalaman (OPR) sebanyak 25 mata asas (bps) kepada 2.75 peratus pada mesyuaratnya hari ini (3 November 2022).

Ia adalah kenaikan kali keempat berturut-turut tahun ini bermula Mei, Julai dan September lalu, dengan masing-masing meningkat sebanyak 25 bps kepada 2.50 peratus berbanding paras rekod terendah 1.75 peratus sebelumnya.

Bps merupakan satu unit yang digunakan untuk menunjukkan perubahan dalam instrumen kewangan. Formula bps adalah satu unit bersamaan dengan 1/100 daripada 1 peratus.

Berikutan kenaikan terbaharu itu, jajaran kadar tertinggi dan terendah koridor bagi OPR turut dinaikkan masing-masing kepada 3.00 peratus dan 2.50 peratus, menurut kenyataan BNM hari ini.

BNM berkata, ekonomi global terus terjejas akibat tekanan kos yang semakin meningkat, keadaan kewangan global yang lebih ketat serta langkah pembendungan yang ketat di China.

Katanya kesan faktor berkenaan melebihi kesan sokongan daripada keadaan pasaran pekerja yang positif serta pembukaan semula sepenuhnya kebanyakan ekonomi dan sempadan antarabangsa.

BNM menjelaskan bahawa tekanan inflasi berlarutan lebih lama daripada jangkaan disebabkan oleh permintaan yang kukuh, pasaran pekerja yang ketat serta harga komoditi yang tinggi meskipun keadaan rantaian bekalan global semakin bertambah baik.

“Kesannya, banyak bank pusat dijangka terus menaikkan kadar faedah bagi menguruskan tekanan inflasi. Khususnya, pelarasan kadar faedah AS yang terus agresif dan jangkaan kadar penamat yang lebih tinggi di AS telah menyumbang kepada persekitaran dolar AS yang terus kukuh.

“Hal ini telah menyebabkan volatiliti yang lebih ketara dalam pasaran kewangan, lantas memberikan kesan terhadap mata wang pasaran utama dan pasaran sedang pesat membangun lain termasuk ringgit,” katanya.

Pada masa hadapan, BNM berkata, prospek pertumbuhan global akan terus menghadapi rintangan daripada keadaan kewangan yang lebih ketat berikutan inflasi yang lebih tinggi di ekonomi utama serta cabaran dalam negeri di China.

Ia berkata, prospek pertumbuhan bergantung pada risiko pertumbuhan terus menjadi lebih perlahan, termasuk ketegangan geopolitik yang semakin meruncing, rintangan dalam negeri di China yang semakin buruk dan kemungkinan catuan tenaga di Eropah.

Bagi ekonomi Malaysia pula, BNM berkata, penunjuk terkini menunjukkan bahawa kegiatan ekonomi terus bertambah kukuh pada suku ketiga tahun 2022, didorong terutamanya oleh permintaan dalam negeri yang teguh.

Ia berkata, pada masa hadapan, permintaan dalam negeri akan terus menjadi pendorong utama pertumbuhan meskipun persekitaran global mencabar.

Katanya, perbelanjaan isi rumah akan terus disokong oleh keadaan pasaran pekerja dan prospek pendapatan yang bertambah baik.

Bank pusat berkata, ketibaan pelancong telah meningkat susulan pembukaan semula sempadan antarabangsa dan akan mengukuhkan lagi sektor berkaitan pelancongan.

“Aktiviti dan prospek pelaburan akan disokong oleh pelaksanaan projek berbilang tahun. Walau bagaimanapun, permintaan luaran dijangka sederhana berikutan pertumbuhan global yang semakin perlahan.

“Meskipun terdapat episod volatiliti yang ketara dalam pasaran kewangan global dan pertukaran asing, perkembangan ini dijangka tidak akan menjejaskan pertumbuhan Malaysia,” katanya.

BNM menjelaskan, keadaan mudah tunai domestik terus mencukupi, dengan pasaran kewangan dan pasaran pertukaran asing terus berfungsi dengan teratur.

Ia berkata, institusi kewangan juga terus beroperasi dengan penampan modal dan mudah tunai yang kukuh, yang mana hal itu akan memastikan pengantaraan kewangan terus menyokong ekonomi.

Bagaimanapun, bank pusat berkata, risiko pertumbuhan ekonomi dalam negeri menjadi perlahan terus berpunca daripada pertumbuhan global yang lebih lemah daripada jangkaan, aktiviti penghindaran risiko yang lebih tinggi dalam pasaran kewangan global berikutan dasar monetari yang lebih ketat secara agresif di ekonomi utama, konflik geopolitik yang semakin meruncing dan gangguan rantaian bekalan yang semakin teruk.

“Selaras dengan penilaian sebelum ini, inflasi keseluruhan mungkin berada pada tahap tertinggi pada suku ketiga 2022 dan dijangka akan menjadi sederhana, meskipun kekal pada tahap tinggi.

“Inflasi asas, seperti yang diukur oleh inflasi teras, diunjurkan untuk purata lebih hampir kepada tahap tinggi dalam julat unjuran 2.0 peratus hingga 3.0 peratus pada 2022, setelah berpurata 2.7 peratus sejak awal tahun sehingga kini, berikutan wujudnya sedikit tekanan yang didorong permintaan dalam keadaan kos yang tinggi,” katanya.

Menjelang 2023, BNM berkata, inflasi keseluruhan dan inflasi teras dijangka kekal tinggi berikutan tekanan permintaan dan kos, serta apa-apa perubahan pada langkah-langkah dasar dalam negara.

Katanya, kesan tekanan inflasi menjadi lebih tinggi juga sebahagiannya akan terus dibendung oleh kawalan harga yang sedia ada, subsidi dan lebihan kapasiti yang masih wujud dalam ekonomi.

“Imbangan risiko terhadap prospek inflasi pada 2023 cenderung ke arah inflasi menjadi lebih tinggi dan terus bergantung pada langkah dasar dalam negeri mengenai subsidi serta perkembangan harga komoditi global yang berpunca terutamanya daripada konflik ketenteraan yang berterusan di Ukraine dan gangguan berkaitan bekalan yang berlarutan,” katanya.

BNM berkata, berlatarkan prospek pertumbuhan ekonomi Malaysia yang terus positif, MPC mengambil keputusan untuk membuat pelarasan selanjutnya terhadap tahap akomodasi monetari.

Ia berkata, pelarasan itu juga akan menguruskan secara lebih awal berhubung dengan risiko tekanan permintaan terhadap harga yang berlebihan.

Katanya, keputusan itu selaras dengan penyesuaian semula penetapan dasar monetari yang mengimbangi risiko terhadap inflasi dan pertumbuhan dalam negeri yang mampan.

Jelasnya, pada kadar OPR semasa, pendirian dasar monetari kekal akomodatif dan menyokong pertumbuhan ekonomi.

“MPC tidak membuat sebarang ketetapan awal dan akan terus menilai keadaan yang berubah-ubah serta kesannya terhadap prospek keseluruhan inflasi dan pertumbuhan dalam negara.

“Sebarang pelarasan pada penetapan dasar monetari pada masa hadapan akan terus dilaksanakan secara terkawal dan beransur-ansur bagi memastikan dasar monetari kekal akomodatif untuk menyokong pertumbuhan ekonomi yang mampan dalam persekitaran harga yang stabil,” katanya.

Pada mesyuarat terakhir MPC bagi 2022 itu juga telah meluluskan jadual mesyuarat MPC untuk 2023, yang mana selaras dengan Akta Bank Negara Malaysia 2009, mesyuarat MPC akan diadakan sebanyak enam kali setahun.

Mesyuarat MPC bagi 2023 dijadualkan diadakan pada 18 dan 19 Januari 2023; 8 dan 9 Mac 2023; 2 dan 3 Mei 2023; 5 dan 6 Julai 2023; 6 dan 7 September 2023 dan 1 dan 2 November 2023.


Timbalan Presiden, bekas Presiden Paraguay dikenakan sekatan AS akibat rasuah

Washington mengenakan sekatan terhadap Timbalan Presiden Paraguay dan bekas ketua negara disebabkan rasuah, kata Setiausaha Negara Amerika Syarikat (AS) Antony Blinken pada Khamis.

“Timbalan Presiden Paraguay Hugo Velázquez dan Horacio Cartes yang merupakan presiden dari 2013 hingga 2018 telah dikenakan sekatan “kerana penglibatan mereka dalam rasuah sistemik yang menjejaskan institusi demokrasi di Paraguay,” kata Blinken dalam satu kenyataan, lapor Agensi Akhbar Jerman (dpa).

Tahun lalu AS mengenakan sekatan visa ke atas Cartes dan Velázquez kerana rasuah.

“Kerajaan mesti responsif terhadap rakyat mereka dan tidak dimanipulasi untuk kepentingan elit politik yang korup,” kata Blinken dalam ciapan di Twitter.

Aset mereka akan dibekukan dan warga AS dilarang menjalankan perniagaan dengan pemimpin berkenaan.

Menurut AS, Cartes “telah terlibat dalam rasuah” sebelum, semasa dan selepas tempohnya sebagai presiden.

“Selama lebih sedekad, Cartes memanfaatkan kekayaan dan pengaruhnya yang diperoleh secara haram untuk mengukuhkan kuasa politik dan ekonominya ke atas institusi Paraguay.

“Semasa berkhidmat sebagai Timbalan Presiden Paraguay, Velazquez berusaha mengganggu proses undang-undang untuk melindungi dirinya dan rakan jenayah daripada siasatan,” kata Blinken.

Jabatan Perbendaharaan AS juga memaklumkan bahawa Cartes dan Velázquez “menjalin hubungan” dengan anggota pergerakan Hizbullah, yang disenaraikan oleh Jabatan Negara AS sebagai organisasi pengganas.

Bagaimanapun, Velázquez dan Cartes menolak dakwaan itu, menurut media tempatan.


Mahkamah tolak rayuan Rosmah cabar kes rasuah solar

Mahkamah Rayuan hari ini menolak permohonan Datin Seri Rosmah Mansor untuk mendapatkan kebenaran memulakan cabaran undang-undang bagi membatalkan kes rasuah projek tenaga hibrid solar bernilai RM1.25 bilion.

Memetik laporan Malaysiakini, panel tiga hakim yang bersidang, dipengerusikan oleh Hakim Datuk Hanipah Farikullah sebulat suara menolak permohonan supaya isteri bekas perdana menteri Datuk Seri Najib Razak meneruskan semakan kehakimannya yang mencabar kesahihan pelantikan ketua pendakwa raya kes solar, mendiang Gopal Sri Ram.

Prosiding hari ini ditetapkan buat panel hakim – yang turut diketuai oleh Hakim Datuk Che Mohd Ruzima Ghazali dan Datuk See Mee Chun untuk menyampaikan keputusannya berhubung rayuan Rosmah terhadap keputusan Mahkamah Tinggi Kuala Lumpur pada 30 Ogos tahun lepas.

Pada 1 September lalu, Mahkamah Tinggi Kuala Lumpur mensabitkan Rosmah bersalah bagi kes rasuah dengan dijatuhkan hukuman penjara 10 tahun dan denda RM970 juta.

Bagaimanapun, dia memperoleh penangguhan pelaksanaan terhadap hukuman itu dan rayuan jenayahnya yang berasingan terhadap keputusan bersalah berkenaan ditetapkan untuk dibicarakan di hadapan Mahkamah Rayuan pada 11 Julai (perbicaraan pada mulanya ditetapkan untuk pendengaran pada bulan Jun sebelum tarikh itu dikosongkan).

Mahkamah Rayuan juga memerintahkan Rosmah membayar kos RM10,000 kepada Jabatan Peguam Negara (AGC) dan kerajaan, kedua-dua responden dalam rayuan itu.

Semasa prosiding dalam talian pagi ini, See membacakan keputusan bagi pihak panel hakim, memutuskan semakan kehakiman Rosmah difailkan di luar masa di Mahkamah Tinggi.

“Tiada merit dalam rayuan itu dan kami menolaknya dengan kos RM10,000 yang perlu dibayar kepada peguam negara dan pendakwa raya,” kata See.

Berdasarkan undang-undang, semakan kehakiman mesti difailkan dalam tempoh tiga bulan selepas pemohon mengetahui tentang keputusan pihak berkuasa yang dipertikaikan (yang cuba dicabarnya di mahkamah).


Menjelang pertemuan Agong, blok pembangkang mula gaduh isu calon PM

Blok pembangkang sudah mula menunjukkan tembelang masing-masing menjelang pertemuan dengan Yang di-Pertuan Agong Al-Sultan Abdullah Ri’ayatuddin Al-Mustaffa Billah Shah yang dijadualkan minggu ini apabila penyokong Tun Dr Mahathir Mohamad dan Datuk Seri Anwar Ibrahim mula menyerang satu sama lain.

Penyokong fanatik Dr Mahathir, Datuk Seri Khairuddin Abu Hassan secara terbuka menyerang Presiden PKR, Anwar yang dikatakan cuba membawa agenda peribadinya untuk menjadi Perdana Menteri (PM) semasa menghadap Agong nanti dan mendesak supaya pilihan raya umum (PRU) diadakan segera.

“Anwar Ibrahim adalah Anwar Ibrahim, seorang yang rakus kuasa untuk jadi PM dan tidak bersabar, beliau hanya syok sendiri,” katanya petik laporan MalaysiaNow hari ini.

Khairuddin juga menyifatkan Anwar sebagai seorang yang pandai dalam tipu helah apabila mendakwa dirinya memiliki sokongan untuk menjadi PM walhal sebenarnya tidak memiliki sokongan daripada Ahli Parlimen.

“Tetapi dalam sidang akhbar beliau yang terakhir mengenai ‘cukup sokongan untuk jadi PM’ akhirnya Anwar Ibrahim kata dia ada ‘sufficient numbers’.

“Maknanya dari ‘convincing,’ ‘formidable’ tetapi akhirnya hanya tinggal ‘sufficient numbers.’

“Semua orang termasuk Agong sudah tidak yakin lagi dengan tipu helah dan perang psikologi Anwar Ibrahim dalam percaturan politik. Ini sajalah kepakaran Anwar Ibrahim,” katanya lagi.

Semalam, Khairuddin yang merupakan pengerusi jawatankuasa protem Pejuang Wilayah Persekutuan yang diasaskan Dr Mahathir berkata Istana Negara memanggil pemimpin daripada semua parti politik.

Beberapa laporan mengatakan ia kononnya bagi membentuk “kerajaan perpaduan” dan “menyelamatkan Malaysia”, namun disahkan hanya sekadar berita palsu.

Spekulasi terbaru mengenai keputusan istana untuk mengadakan pertemuan dengan pemimpin politik itu muncul sejak lebih sebulan lalu selepas petisyen diserahkan kepada Agong oleh Jawatankuasa Rayuan Tamatkan Proklamasi Darurat (Tamat Darurat), sebuah kumpulan yang turut dianggotai Khairuddin.

Kumpulan itu sedang berusaha untuk mengadap Sultan Abdullah Sultan Ahmad Shah bagi menyampaikan pendirian mereka berhubung penguatkuasaan perintah darurat ketika ini.

Terdahulu, Agenda Daily melaporkan misi Anwar untuk diangkat sebagai PM baharu mungkin menemui sinarnya apabila parti itu dijadualkan menghadap Agong Ri’ayatuddin Al-Mustaffa Billah Shah dalam masa terdekat.

Ahli Majlis Pimpinan Pusat (MPP) PKR, Datuk Abdullah Sani Abdul Hamid berkata, cadangan itu antara yang akan dikemukakan partinya, selain desakan supaya diadakan segera PRU.

Menyifatkan pertemuan itu sebagai peluang keemasan bagi PKR dan Anwar untuk diangkat sebagai PM baharu, beliau berharap agar cadangan itu dapat diterima dan akan disuarakan oleh Presiden kesayangan mereka ketika menghadap nanti.

“Saya memang berharap PKR bukan sahaja menyatakan perkara ini di depan Yang di-Pertuan Agong, tapi juga pandangan tentang apa yang terbaik perlu dilakukan bagi menyelamatkan negara,” katanya kepada Agenda Daily.


70% penjawat awam, swasta di Kelantan kerja di rumah mulai Ahad

Tujuh puluh peratus daripada kakitangan kerajaan dan swasta di Kelantan diarah bekerja di rumah, sementara selebihnya dibenar bertugas seperti biasa di pejabat mulai Ahad ini.

Ahli EXCO negeri Dr Izani Husin berkata keputusan itu dibuat dalam usaha kerajaan negeri untuk memperketatkan prosedur operasi standard (SOP) Perintah Kawalan Pergerakan (PKP), bagi mengekang penularan Covid-19 di tempat kerja.

“Yang bekerja dari rumah perlu memastikan mereka berada di rumah dan bukannya keluar ke tempat awam,” katanya di Kota Bharu, semalam. Hadir sama Ketua Polis Kelantan Datuk Shafien Mamat dan Pengarah Jabatan Kesihatan Negeri, Datuk Dr Zaini Hussin.

Dr Izani berkata, keputusan itu dibuat berikutan kes jangkitan Covid-19 setiap hari semakin tinggi iaitu antara 400 hingga 500 kes.

Pada masa sama, beliau mengingatkan rakyat supaya menjaga SOP ketika berniaga atau membeli makanan gerai tepi jalan.

“Penjarakan gerai di tepi jalan perlu ada sekurang-kurangnya tiga meter. Kerajaan akan menjalankan penguatkuasaan di gerai tepi jalan bagi memastikan semua pihak mematuhi SOP ditetapkan,” katanya.

Beliau turut menafikan kerajaan negeri memohon untuk mengadakan ‘lockdown’ seperti yang ditularkan di media sosial dan media massa.

Semalam Kelantan mencatatkan 326 kes harian Covid-19 menjadikan jumlah kumulatif kes positif sebanyak 16,177 kes.

Katanya, kadar kebolehjangkitan (Rt) di Kelantan adalah sama dengan Rt Nasional iaitu 1.09.


RUU Kawal Produk Tembakau dirujuk ke Jawatankuasa Pilihan Khas

Dewan Rakyat hari ini meluluskan usul supaya Rang Undang-Undang Kawalan Produk Tembakau dan Merokok 2022 yang menyasar melahirkan Generasi Penamat (GEG) bagi merokok menjelang tahun 2040 dirujuk ke Jawatankuasa Pilihan Khas Parlimen.

Jawatankuasa itu, yang dianggotai 13 Ahli Parlimen kerajaan dan pembangkang, dipengerusikan oleh Menteri Kesihatan Khairy Jamaluddin Abu Bakar, menurut laporan Bernama.

Ahli Parlimen kerajaan yang menganggotai jawatankuasa itu ialah Datuk Seri Abdul Azeez Abdul Rahim (BN-Baling), Datuk Mohd Nizar Zakaria (BN-Parit), Datuk Seri Azalina Othman Said (BN-Pengerang), Datuk Mas Ermieyati Samsudin (Bersatu-Masjid Tanah), Ahmad Fadhli Shaari (PAS-Pasir Mas) dan Lukanisman Awang Sauni (GPS-Sibuti).

Wakil pembangkang pula ialah Dr Kelvin Yii Lee Wuen (PH-Bandar Kuching), R. Sivarasa (PH-Sungai Buloh), Datuk Seri Dr Dzulkefly Ahmad (PH-Kuala Selangor), Datuk Seri Madius Tangau (UPKO-Tuaran), Datuk Ignatius Dorell Leiking (Warisan-Penampang) dan Datuk Seri Mukhriz Tun Mahathir (Pejuang-Jerlun).

Khairy berkata usul itu dibuat berdasarkan Peraturan Mesyuarat 54(2) bagi menyerahkan rang undang-undang tersebut kepada jawatankuasa berkenaan.

Beliau berkata ini bagi membolehkan jawatankuasa itu membuat syor-syor untuk meneliti bahagian penguatkuasaan dalam rang undang-undang tersebut dan mencadangkan sebarang penambahbaikan sekiranya perlu tertakluk kepada undang-undang yang berkuat kuasa.

Pada masa sama, meneliti fasal berhubung penalti bagi kesalahan, cadangan penambahbaikan oleh Ahli Dewan Rakyat dan menyediakan suatu penyata mengandungi cadangan penambahbaikan bagi tujuan kawal selia produk tembakau, bahan merokok, produk pengganti tembakau atau peranti merokok dalam tempoh sebulan.

“Jawatankuasa Pilihan Khas boleh melanjutkan tempoh ini sekiranya perlu tetapi hendaklah tidak melebihi tarikh hari pertama persidangan Mesyuarat Ketiga Penggal Kelima Parlimen Ke-14 yang akan datang,” katanya ketika membentangkan usul itu.

Khairy berkata jawatankuasa itu boleh menjemput mana-mana pihak seperti Ahli Parlimen, pakar perundangan dan perlembagaan, badan bukan berkepentingan dan masyarakat madani serta individu lain untuk hadir dalam persidangannya dari semasa ke semasa.

Khairy berkata bagi memastikan undang-undang itu dilaksanakan dengan baik dan teratur apabila dikuatkuasakan kelak, KKM akan secara berterusan menjalankan libat urus bersama pemegang taruh seperti badan bukan kerajaan kesihatan dan pemain industri termasuk dalam membuat penetapan peraturan-peraturan merangkumi produk yang akan dikawal selia di bawah akta tersebut.

Beliau berkata setiap peruntukan di bawah rang undang-undang itu juga akan dilakukan pemantauan dan penilaian berterusan.

“Dalam hal ini pihak kerajaan akan menubuhkan satu Jawatankuasa Bebas secara pentadbiran untuk menyemak dan menilai semua peruntukan di bawah rang undang-undang ini termasuk kawalan yang melibatkan generasi yang lahir pada 1 Jan 2007 dan seterusnya,” katanya.

Pada pembentangan hampir 50 minit itu, Khairy menjelaskan rang undang-undang tersebut amat penting dan tidak boleh ditangguhkan lagi dalam membendung amalan merokok di Malaysia khususnya bagi generasi muda yang bakal mengemudi pentadbiran negara, seterusnya melahirkan barisan pemimpin dan rakyat lebih sihat dan produktif.

Beliau berkata dengan adanya rang undang-undang itu, ia akan dapat mengurangkan bebanan kos rawatan yang terpaksa ditanggung kerajaan untuk merawat penyakit akibat komplikasi merokok.

Terdahulu, ketika menggulung perbahasan rang undang-undang itu, Khairy berkata beliau mahu ia diperhalusi secara mendalam bagi mendapat sokongan semua pihak.

“Lebih baik bila rumah ini (rang undang-undang itu) siap, pahat tidak berbunyi, biarlah rumah ini siap dengan sempurna ataupun sesempurna mungkin,” katanya.

Bagaimanapun, beliau berharap rang undang-undang itu akan menjadi agenda pertama dalam Aturan Urusan Mesyuarat semasa Dewan Rakyat bersidang pada Oktober nanti.

“Saya tidak akan katakan bahawa ia dilengah-lengahkan sebaliknya ia dirujuk (kepada Jawatankuasa Pilihan Khas Parlimen) dan saya setuju supaya apabila kita bentang nanti adalah dengan kemurnian dan kita semua boleh mencapai kata sepakat,” katanya.

Seramai 12 Ahli Parlimen membahaskan rang undang-undang itu, yang antara lain membangkitkan isu hak asasi individu dan kemungkinan salah guna kuasa dalam penguatkuasaan.

Persidangan bersambung esok.